AirAsia Mula Operasi dengan Pembukaan Laluan Ke India

Kuala Lumpur – AirAsia mengumumkan pembukaan penerbangan semula ke Bengaluru, Kolkata, Kochi, Hyderabad, Chennai dan Tiruchirappali dengan jangkaan 71 penerbangan mingguan menjelang akhir tahun ini.

Dengan pembukaan sempadan, syarikat penerbangan itu berharap dapat mencapai kapasiti pra-COVID, iaitu lebih daripada 140 perkhidmatan pergi balik mingguan ke India.

Ketua Pegawai Eksekutif AirAsia, Riad Asmat berkata, permintaan penerbangan akan ditentukan oleh cara sesebuah negara untuk menyesuaikan diri dengan keadaan COVID-19, selain daripada impak pembukaan sempadan.

“Kami juga melihat kepada permintaan, tetapi bergantung kepada cara sesebuah negara menyesuaikan diri dengan keadaan semasa dan penerimaan mereka terhadap ketibaan antarabangsa.

“Pada masa yang sama, saya memuji langkah kerajaan sekarang ini, iaitu perlaksanaan perjalanan tanpa kuarantin yang merupakan tarikan paling utama setakat ini,” kata Riad Asmat.

Tambah, berikutan dengan pembukaan sempadan antarabangsa, beliau ingin mengambil kesempatan itu untuk mengalu-alukan pelancong antarabangsa kerana akan merangsang secara signifikan sektor pelancongan negara dan ekonomi.

“Penerbangan ke India boleh menyumbang pertumbuhan dua digit ke dalam pasaran kami dan dijangka akan menjadi penyumbang utama.”

Sementara itu, beliau turut memberitahu bahawa syarikat penerbangan sedang menjalankan pelan bagi memulakan kembali laluan ke Indonesia, Filipina, Vietnam dan Thailand selepas sempadan dibuka semula.

“Dari segi perancangan, semuanya telah disusun dan berharap pembukaan semula sempadan akan berlaku menjelang tahun hadapan,” ujarnya dalam sidang akhbar semalam.


Kontrak Perkhidmatan Layak Terima Bantuan Khas Kewangan Aidilfitri 2022

Untuk mendapatkan maklumat terkini, ikuti kami melalui Telegram

Putrajaya – Individu kontrak perkhidmatan (contract for service, CFS) yang disetarakan pada gred 56 dan ke bawah yang masih berkhidmat hingga 25 April 2022 layak menerima Bantuan Khas Kewangan Aidilfitri 2022 (BKKA 2022) berjumlah RM500.

Kenyataan ini dikeluarkan oleh Ketua Setiausaha Perbendaharaan Kementerian Kewangan Malaysia dalam portal rasmi Perbendaharaan Kementerian Kewangan Malaysia semalam.

BKKA 2022 layak diterima oleh pesara perkhidmatan awam dan veteran yang dilantik semula secara CFS dan masih berkhidmat hingga 25 April 2022.

Walau bagaimanapun, kakitangan CFS yang ditamatkan kontrak atau meletak jawatan dalam tempoh 1 Januari 2022 hingga 25 April 2022 tidak layak menerima pembayaran BKKA 2022.

BKKA 2022 akan dibayar pada 25 April di bawah tanggungan kementerian atau jabatan mengikut jabatan kakitangan CFS berkhidmat pada tarikh pembayaran.

Kerajaan bersetuju memberikan BKKA 2022 kepada kakitangan CFS selaras dengan pengumuman YAB Perdana Menteri pada 5 April yang lalu.

Sejumlah RM923 juta telah diperuntukkan oleh kerajaan untuk bantuan khas ini dan akan memberi manfaat kepada lebih dua juta kakitangan kerajaan dan pesara.


Tiket ETS dan KTM Intercity Hampir 40 Peratus Terjual

Kuala Lumpur – Keretapi Tanah Melayu Berhad (KTMB) telah menyediakan kira-kira 100 ribu tiket bagi perkhidmatan kereta api elektrik (ETS) dan KTM Intercity bagi tarikh 23 April hingga 8 Mei, bersempena Hari Raya Aildilfitri tahun ini.

Menurut Ketua Pegawai Operasi KTMB, Mohd. Zain Mat Taha, jualan tiket itu meliputi 32 perkhidmatan ETS dan 22 perkhidmatan KTM Intercity hingga 7 April, hampir 40 peratus tiket sudah dijual bagi tempoh tersebut. Setakat ini, tiket laluan perjalanan laluan KL–Sentral ke Padang Besar telah habis bagi tempoh 29 April hingga 1 Mei.

Penamatan perintah sekatan pergerakan menjadi satu daripada penyumbang kepada trend jualan tiket dan Aidilfitri pada tahun ini dijangka akan disambut dengan kemeriahan berganda.

Situasi ini berbeza dari tahun-tahun lalu, bukan sahaja sektor ekonomi negara telah kembali beroperasi seperti biasa, orang awam juga sudah dibenarkan untuk merentas negeri walaupun masih tertakluk kepada garis panduan dan Prosedur Standard Operasi (SOP) yang telah ditetapkan oleh Majlis Keselamatan Negara (MKN).

Mohd Zain berkata, “sekiranya jualan tiket menunjukkan trend yang memberangsangkan, KTMB akan mempertimbangkan untuk menyediakan tren tambahan untuk laluan yang mempunyai permintaan yang tinggi.”

Selain itu, pihaknya juga telah menambah dua lagi perkhidmatan tren harian bagi Shuttle Timuran bagi laluan Gemas–Kuala Lipis–Gemas yang menjadikannya empat perkhidmatan sehari bermula 18 April nanti. Para pelanggan juga boleh menikmati diskaun tambang perjalanan berkumpulan hingga 25 peratus melalui Pakej Keluarga Malaysia dengan menggunakan promo kod KMKTMB22.

Sehingga kini, hampir 240 ribu tiket bas yang disediakan oleh Persatuan Pengusaha Bas Ekspres Melayu Semenanjung Malaysia (PEMBAWA) telah terjual untuk tempoh perayaan Aidilfitri yang akan disambut pada bulan hadapan.

Antara laluan yang paling mendapat sambutan, termasuklah Kota Bharu, Kelantan dan Johor. Pada masa yang sama, KTMB juga turut mempromosikan aplikasi KTMB Mobile bagi memudahkan urusan orang ramai memeriksa waktu perjalanan dan mengelakkan kesesakan dengan membuat urusan pembelian tiket secara dalam talian.

Para  pelanggan juga turut dinasihatkan supaya membeli tiket dengan segera bagi menikmati kadar tambang murah, di samping dapat membuat pilihan tempat duduk bagi yang selesa sepanjang perjalanan.

Walau bagaimanapun, selaras dengan keadaan negara yang kini berada dalam fasa endemik, orang ramai diminta untuk terus menjaga SOP bagi mengelakkan penularan virus atau timbulnya kluster baharu.


Menyelak Kekaburan Pola Ayat

Untuk mendapatkan maklumat terkini, ikuti kami melalui Telegram

Umum mengetahui bahawa semua ayat dalam bahasa Melayu didasari oleh empat struktur ayat inti atau ayat dasar, iaitu Frasa Nama + Frasa Nama (FN + FN), Frasa Nama + Frasa Kerja (FN + FK), Frasa Nama + Frasa Adjektif (FN + FA), dan Frasa Nama + Frasa Sendi nama (FN + FS). Sila lihat contoh yang berikut:

1. Dia guru. FN + FN
2. Dia belajar. FN + FK
3. Dia pandai. FN + FA
4. Dia ke Kangar. FN + FS

Lazimnya, pengguna bahasa Melayu dapat mengesan struktur ayat dasar dengan pantas dan mudah. Walaupun begitu, apabila terdapat golongan kata tertentu yang dapat berfungsi sebahagiannya atau sepenuhnya seperti golongan kata yang lain, ada sahaja pengguna bahasa Melayu yang terkeliru.

Terdapat kata kerja yang dapat diiringi oleh kata penguat, sama seperti kata adjektif. Sila lihat contoh yang berikut:

5a. Dia sangat berilmu. FN + FK
5b. Dia sangat pandai. FN + FA
5c. Dia mempunyai ilmu yang sangat banyak. FN + FK

6a. Dia sangat terkejut. FN + FK
6b. Dia sangat terharu. FN + FK
6b. Dia sangat hairan. FN + FA

Dalam ayat 5a, kata kerja tak transitif berilmu dapat berada pada kedudukan paradigmatik yang sama seperti kata adjektif pandai (ayat 5b), tetapi maksud dan struktur ayatnya berbeza. Sebaliknya, maksud ayat 5a sama dengan ayat 5c yang didasari struktur yang lain dengan frasa kerja yang berbeza (mempunyai ilmu). Walaupun kata kerja berilmu dapat diiringi oleh kata penguat seperti sangat, sama seperti kata adjektif pandai, kata tersebut tetap memelihara fungsi asalnya sebagai kata kerja.

Dalam ayat 6a dan 6b, kata kerja terkejut dan terharu dapat berada pada kedudukan paradigmatik yang sama dengan kata adjektif hairan, dan dapat diiringi kata penguat sangat, tetapi kedua-dua kata itu tetap kata kerja.

Ada juga kata kerja transitif yang dapat diiringi kata penguat. Sila lihat contoh yang berikut:

7a. Pemandangan di pantai itu amat mempesonakannya. FN + FK
7b. Pemandangan di pantai itu amat mempesonakan (saya). FN + FK
7c. Pemandangan di pantai itu amat indah. FN + FA

Dalam kelompok ayat 7, kata kerja transitif mempesonakan dapat berada pada kedudukan paradigmatik yang sama seperti kata adjektif indah. Dalam hal itu, objek kata ganti diri orang pertama seperti kata saya (dalam ayat 7b) boleh digugurkan. Selain itu, kata mempesonakan dapat juga diiringi kata penguat seperti kata amat, sama seperti kata adjektif. Walau bagaimanapun, keutuhan kata mempesonakan sebagai kata kerja transitif tetap tidak berubah. Hal ini disebabkan kata kerja itu dapat dipasifkan, sama seperti kata kerja transitif lain. Sebaliknya, kata adjektif tiada ragam aktif dan pasif. Sila lihat contoh yang berikut:

7d. Dia amat dipesonakan oleh pemandangan di pantai itu. FN + FK

Sebilangan kata kerja dapat menerima kata penguat tetapi tidak dapat diganti secara paradigmatik oleh kata adjektif. Walaupun kita dapat membina ayat dengan maksud yang hampir sama dengan ayat dengan kata adjektif tertentu, struktur ayatnya terpaksa diubah terlebih dahulu. Sila lihat contoh yang berikut:

8a. Dia sangat memerlukan bantuan.
8b. Bantuan sangat diperlukan (oleh)nya.
8c. Bantuan sangat penting kepadanya.

9a. Dia sangat mengharapkan sokongan.
9b. Sokongan sangat diharapkan (oleh)nya.
9c. Sokongan sangat mustahak baginya.

Dalam kelompok ayat 8 dan 9 di atas, kata kerja memerlukan, diperlukan, mengharapkan dan diharapkan tidak dapat diganti terus dengan kata adjektif. Kita terpaksa membina ayat dengan struktur yang berbeza dan kata adjektif tertentu untuk mendukung makna yang hampir sama (ayat 8c dan 9c).

Ada juga kata kerja yang berfungsi sebagai kata pemeri. Sila lihat contoh yang berikut:

10a. Dia merupakan dirinya sebagai orang miskin. FN + FK
10b. Dirinya dirupakannya sebagai orang miskin. FN + FK

11a. Dia merupakan guru. FN + FN
11b. Dia ialah guru. FN + FN
11c. Dia guru. FN + FN
11d. *Guru dirupakannya. Struktur yang salah

Dalam ayat 10a, kata kerja merupakan ialah kata kerja aktif transitif. Oleh itu, kata kerja itu dapat dipasifkan sebagai kata dirupakan (ayat 10b). Walaupun begitu, dalam ayat11a, kata kerja merupakan bukan sahaja berfungsi seperti kata pemeri ialah, malahan kehilangan fungsinya sebagai kata kerja transitif (ayat 8d). Hal ini dikatakan demikian kerana kata merupakan dalam ayat 11a bersifat opsyenal dan boleh digugurkan, sama seperti kata pemeri ialah, tanpa menjejaskan struktur dan makna ayat (ayat 11c).

Ada juga kata kerja yang dapat berfungsi sebagai kata sendi nama. Sila lihat contoh yang berikut:

12a. Dia melalui jalan itu. FN + FK
12b. Jalan itu dilaluinya. FN + FK

13a. Perhubungan mereka melalui Internet. FN + FS
13b. Perhubungan mereka dengan Internet. FN + FS
13c. *Internet dilalui perhubungan mereka. Struktur yang salah

Dalam kelompok ayat 12a, kata melalui merupakan kata kerja transitif yang dapat dipasifkan (ayat 12b). Walaupun demikian, dalam ayat 13a, kata melalui bukan sahaja berfungsi seperti kata sendi nama dengan (ayat 13b), malahan kehilangan fungsinya sebagai kata kerja transitif (ayat 13c).
Selain kata kerja melalui, kata kerja menerusi dan mengenai juga dapat berfungsi sebagai kata sendi nama. Sila lihat contoh yang berikut:

14a. Jarum menerusi kain itu. FN + FK
14b. Kain diterusi jarum. FN + FK

15a. Perhubungan mereka menerusi surat. FN + FS
15b. Perhubungan mereka dengan surat. FN + FS
15c. *Surat diterusi perhubungan mereka. Struktur yang salah

16a. Tembakannya mengenai sasaran. FN + FK
16b. Sasaran dikenai tembakannya. FN + FK

17a. Syarahannya mengenai kasih sayang. FN + FS
17b. Syarahannya tentang kasih sayang. FN + FS
17c. *Kasih sayang dikenai syarahannya. Struktur yang salah

Dalam ayat 14a, kata menerusi ialah kata kerja transitif yang dapat dipasifkan (ayat 14b), tetapi dalam ayat 15a, kata menerusi bukan sahaja berfungsi seperti kata sendi nama dengan (15b), malahan kehilangan fungsinya sebagai kata kerja transitif (ayat 15c).

Dalam ayat 16a, kata mengenai ialah kata kerja transitif yang dapat dipasifkan (ayat 16b), tetapi dalam kelompok ayat 17a, kata menerusi bukan sahaja berfungsi seperti kata sendi nama tentang (ayat 17b), malahan kehilangan fungsinya sebagai kata kerja transitif (ayat 17c).

Selain kata kerja, ada kata adjektif yang dapat berfungsi sebagai kata adverba. Sila lihat contoh yang berikut:

18a. Bangunan itu tinggi. FN + FA
18b. Burung itu terbang tinggi. FN + FK
18c. Burung itu terbang. FN + FK

19a. Dia lambat. FN + FA
19b. Dia lambat datang. FN + FK
19c. Dia datang lambat. FN + FK
19d. Dia datang dengan lambat(nya) FN + FK
19e. Dia datang. FN + FK

Dalam ayat 18a, kata tinggi ialah kata adjektif yang menghuraikan frasa nama bangunan itu. Dalam ayat 18b pula, kata tinggi berfungsi sebagai kata adverba yang menerangkan kata kerja terbang. Hal ini terbukti kerana kata tinggi boleh dihilangkan tanpa menjejaskan struktur ayat walaupun makna ayat menjadi lebih umum (18c).

Dalam ayat 19a, kata lambat ialah kata adjektif yang menghuraikan frasa nama dia. Dalam ayat 19b pula, kata lambat berfungsi sebagai kata adverba yang menerangkan kata kerja datang. Hal ini terbukti kerana kata lambat boleh dialihkan kedudukannya dalam ayat (ayat 19c dan ayat 19d), dan boleh dihilangkan tanpa menjejaskan struktur ayat, walaupun makna ayat menjadi lebih umum (19e).

Tuntasnya, kata yang berfungsi sebagai golongan kata lain tetapi masih mengekalkan sifat dan fungsi asalnya dikategorikan mengikut golongan kata asalnya. Sebaliknya, kata yang berfungsi sebagai golongan kata lain dengan mengalami kehilangan sifat dan fungsi asalnya dikategorikan mengikut golongan kata yang lain.


KTMB Sedia Tren Khas ke Pantai Timur Sempena Aidilfitri

Untuk mendapatkan maklumat terkini, ikuti kami melalui Telegram

Kuala Lumpur – Sempena sambutan Hari Raya Aidilfitri yang bakal menjelang, Keretapi Tanah Melayu Berhad (KTMB) menyediakan perkhidmatan tren khas yang dikenali sebagai Ekspres Khas Keluarga Malaysia pada 29 April ini.

Inisiatif ini merupakan kerjasama antara Kementerian Pengangkutan dengan KTMB yang membawa slogan “Maghi Kelik Kampung” sebagai satu daripada pengangkutan alternatif untuk pulang ke kampung dengan selamat, selesa serta dapat menikmati harga tambang yang berpatutan.

Menteri Pengangkutan Malaysia, Datuk Seri Ir. Dr. Wee Ka Siong berkata, secara umumnya setiap kali musim perayaan, terutamanya Aidilfitri, kesesakan jalan raya bakal dihadapi oleh warga Pantai Timur.

“Pada tahun ini, kita menjangkakan pertambahan trafik yang drastik kerana sudah dua tahun tidak dapat pulang beraya disebabkan pelaksanaan perintah kawalan pergerakan (PKP)”.

“Oleh itu, dengan adanya perkhidmatan ini, kadar kesesakan lalu lintas dapat dikurangkan, sekali gus memberikan jaminan keselesaan serta keselamatan kepada Keluarga Malaysia.”

Tren ekspres khas ini akan beroperasi bagi laluan Pantai Timur yang bermula dari Stesen KL Sentral ke Stesen Tumpat, dengan tawaran terhad kepada 516 tiket sahaja.

Menurut Ketua Pegawai Eksekutif, Mohd. Rani Hisham, tren khas ini merupakan perkhidmatan istimewa yang disediakan oleh KTMB untuk Keluarga Malaysia yang ingin pulang ke kampung dengan keselesaan dan menjimatkan masa.

“Tren khas ini bakal dilengkapi dengan koc katil, kos tempat duduk premier dan superior, kos bufet dan koc chillax untuk aktiviti solat atau moreh beramai-ramai.”

Tiket akan mula dijual pada 15 April dengan harga bermula daripada RM55 hingga RM83 bagi perjalanan sehala. Cenderamata khas juga akan diberikan kepada penumpang yang membuat perjalanan dengan tren khas ini.

Mengulas lebih lanjut berkaitan dengan jadual pergerakan, tren ini akan berlepas pada 29 April, pukul 11.00 malam dari Stesen KL Sentral dan akan berhenti di 17 stesen seperti, Bandar Tasik Selatan, Kajang, Nilai, Seremban, Pulau Sebang, Mentakab, Jerantut, Gua Musang, Pasir Mas dan Tumpat.


Pemberian Vaksin Dos Pertama PICKids hingga 15 Mei – KKM

Putrajaya – Pada 3 Februari yang lalu, kerajaan melalui Kementerian Kesihatan Malaysia (KKM) telah melancarkan Program Imunisasi COVID-19 Kebangsaan Kanak-Kanak (PICKids) setelah majoriti rakyat telah menerima vaksin bagi dos pertama, kedua dan dos penggalak. Program ini adalah bertujuan untuk mengurangkan jangkitan virus COVID-19 dan merendahkan komplikasi jangkitan dalam kalangan kanak-kanak.

Berdasarkan kajian, sebanyak 38.6 peratus kanak-kanak telah menerima vaksin bagi dos pertama, yakni lebih daripada satu juta orang kanak-kanak, manakala bagi penerima dua dos hampir 200 ribu orang. Purata pemberian vaksin bagi dos pertama adalah sekitar 4500 dos sehari setakat tujuh hari lalu.

Namun begitu, permintaan vaksinasi ibu bapa atau penjaga terhadap kanak-kanak menunjukkan penurunan yang menyebabkan KKM terpaksa menjalankan kajian semula tempoh pelaksanaan PICKids.

Oleh sebab berlakunya trend penyusutan tersebut, pembaziran vaksin kanak-kanak yang tidak digunakan dalam tempoh enam bulan selepas dikeluarkan oleh pengilang akan terus meningkat.

Dalam usaha menangani perkara ini, KKM memutuskan untuk menetapkan tarikh akhir dos pertama. Hasil daripada Mesyuarat COVID-19 Immunisation Task Force (CITF-C) yang telah diadakan, tarikh akhir pemberian dos pertama vaksin COVID-19 di bawah PICKids adalah pada 15 Mei 2022.

Bermula tarikh 16 Mei 2022, KKM tidak lagi menawarkan dos pertama vaksin COVID-19 jenis Cormirnaty dan CoronaVac kepada kanak-kanak berusia lima hingga 12 tahun.

Ibu bapa bagi kanak-kanak terbabit perlu membuat keputusan mengenai vaskinasi COVID-19 dengan segera kerana bermula 16 Mei 2022, vaksin jenis Corminaty tidak lagi ditawarkan di fasilit kesihatan awam dan swasta di Malaysia dan vaksin CoronaVac hanya boleh diperolehi dengan bayaran di fasiliti swasta.

Namun demikian, keputusan ini tidak melibatkan kanak-kanak yang lahir pada tahun 2017 dan belum mencapai usia 5 tahun pada 15 Mei 2022. Perincian mengenai vaksinasi kumpulan ini akan diumumkan dalam masa terdekat.

Tambahan lagi, mesyuarat tersebut juga bersetuju untuk membuat pindaan pada Borang Persetujuan Suntikan Vaksin COVID-19 untuk kanak-kanak bawah usia 18 tahun. Pindaan yang melibatkan pengguguran klausa dua bertujuan mengelakkan kekeliruan dan salah faham terhadap perkhidmatan KKM.

Dalam menuju ke arah tarikh akhir pemberian dos pertama, jabatan kesihatan negeri telah memulakan operasi lapangan di mana kanak-kanak yang telah didaftarkan dalam MySejahtera, tetapi belum mendapat suntikan akan dihubungi oleh petugas kesihatan dan diberikan tarikh temu janji sebelum 15 Mei 2022.


i-Biaya Sasar Golongan Muda Miliki Rumah Pertama

Untuk mendapatkan maklumat terkini, ikuti kami melalui Telegram

Subang Jaya – Inisiatif Pembiayaan Perumahan Malaysia (i-Biaya) yang dilancarkan di Sunway Resort Hotel, Bandar Sunway semalam menyasarkan lebih ramai golongan muda daripada golongan B40 dan M40 untuk memiliki rumah pertama melalui Skim Rumah Pertamaku (SRP).

Menteri Kewangan, YB Senator Tengku Datuk Seri Utama Zafrul Tengku Abdul Aziz dalam ucapannya berkata,

SRP ini menawarkan kemudahan pembiayaan kepada rumah pertama, terutamanya kepada golongan muda. Alhamdulillah, sukacita dimaklumkan bahawa sejak SRP dilancarkan hingga Februari tahun ini, hampir 67 ribu isi rumah telah berjaya memiliki rumah idaman pertama mereka.

SRP telah membantu mereka dengan nilai RM14.8 bilion, iaitu lebih daripada 90 peratus terdiri daripada B40, manakala daripada segi umur, 92 peratus ialah golongan yang berumur 35 tahun dan ke bawah.

SRP merupakan satu daripada tiga skim pembiayaan yang ditawarkan di bawah program i-Biaya. Dua skim lain termasuklah Skim Jaminan Kredit Perumahan (SKJP) dan Skim Rent-to-Own.

Program i-Biaya ialah satu inisiatif di bawah Home Ownership Programme (HOPE) yang diusahakan oleh Kementerian Perumahan Dan Kerajaan Tempatan (KPKT) dan disokong oleh Kementerian Kewangan Malaysia untuk meningkatkan pemilikan rumah dalam Keluarga Malaysia.

Menteri Perumahan dan Kerajaan Tempatan, YB Dato’ Sri Reezal Merican Naina Merican bersama-sama YB Senator Tengku Datuk Seri Utama Zafrul telah merasmikan Majlis Pelancaran i-Biaya.

Turut hadir dalam majlis tersebut ialah Timbalan Menteri KPKT, YB Dato’ Seri Dr. Ismail Mutallib, Timbalan Menteri Kewangan I, YB Dato’ Indera Mohd Shahar Abdullah, Timbalan Menteri Kewangan II, YB Tuan Haji Yamani Hafez Musa, Ketua Setiausaha Perbendaharaan, YBhg. Datuk Seri Asri Hamidin @ Hamidon, Ketua Setiausaha KPKT, YBhg. Datuk Noor Azman Taib, pegawai-pegawai kanan kementerian, jabatan dan agensi.


Tarikh Akhir Pengeposan Barang, POS Malaysia Cuti Raya Aidilfitri

Putrajaya – Pos Malaysia telah mengeluarkan kenyataan berkenaan tarikh akhir pengeposan barangan Pos Laju, surat dan kad ucapan Hari Raya bersempena sambutan Hari Raya Aidilfitri.

Kenyataan tersebut dikeluarkan oleh cicipan Pos Malaysia Berhad yang memaklumkan bahawa semua cawangan Pos Malaysia akan bercuti pada 3 hingga 4 Mei 2022.

Ekoran itu, Pos Malaysia mengesyorkan para peniaga dan pelanggan untuk merancang aktiviti pengeposan barangan dengan teratur bagi memastikan barangan tersebut sampai sebelum perayaan Aidilfitri. Hal ini bagi mengelakkan kekeliruan dalam tempoh menunggu para pelanggan serta keselamatan item yang diposkan.

Terdapat dua tarikh akhir yang disyorkan kepada para pelanggan, iaitu 25 April bagi destinasi Semenanjung Malaysia ke Malaysia Timur (Sabah dan Sarawak), Malaysia Timur ke Semenanjung Malaysia dan dalam Malaysia Timur. Bagi destinasi dalam Semenanjung Malaysia, tarikh yang disyorkan adalah pada 27 April.

Pihak Pos Malaysia Berhad juga mengingatkan bahawa barangan yang dihantar selepas tarikh tersebut akan mula dipos selepas cuti Aidilfitri, iaitu pada 5 Mei 2022.

Pengumuman tersebut dibuat bagi menunjukkan penghargaan kepada barisan hadapan Pos Wira Pos Malaysia Berhad yang terdiri daripada ‘Abang Posmen’ dan kakitangan cawangan di Pejabat Pos, serta Cawangan Pos Laju.

Penghargaan ini dilihat sebagai satu berita gembira bagi kakitangan Pos Malaysia Berhad yang sentiasa menyediakan perkhidmatan terbaik selama tujuh hari seminggu bagi memastikan barangan yang dipertanggungjawabkan ke atas mereka tiba di destinasi dengan selamat dan menepati tempoh masa yang dijanjikan.

Semoga Aidilfiri ini menjadi perayaan yang sangat bermakna bagi keluarga Pos Malaysia Berhad dan Keluarga Malaysia.


Semarakkan Semangat Ukhuwah Semasa Ramadan

Untuk mendapatkan maklumat terkini, ikuti kami melalui Telegram

Islam merupakan agama kedua terbesar di dunia dengan peratusan 21.01 peratus, manakala agama terbesar, iaitu agama Kristian pula mencakupi 33.32 peratus, diikuti agama lain seperti Hindu (13.26 peratus) dan Buddha (5.84 peratus).

Menurut sebuah laman web, www.worldpopulationreview.com, dianggarkan populasi penganut Islam di dunia pada tahun 2020 ialah 1.91 bilion dan mendiami hampir semua negara, khasnya Indonesia, Pakistan, India, Bangladesh, Nigeria, Iran, Turki, Algeria, Maghribi dan Mesir.

Menurut Jabatan Perangkaan Malaysia, jumlah penduduk Malaysia pada tahun 2020 adalah sebanyak 32.73 juta. Daripada jumlah ini, kaum bumiputera merangkumi  65.1 peratus,  Cina (26 peratus), India (7.7 peratus) dan selebihnya diwakili oleh kaum lain. Jika dilihat dari segi anutan, komposisi rakyat yang beragama Islam adalah sebanyak 60.4 peratus, penganut Buddha (19.2 peratus), penganut Kristian (9.1 peratus), penganut Hindu (6.3 peratus) dan penganut Konfucius atau Taoisme, serta fahaman tradisi Cina pula ialah 2.6 peratus. Maka itu, dapat dinyatakan bahawa majoriti penduduk Malaysia yang berpegang pada ajaran Islam hampir mencecah 17 juta orang.

Sebagai pegangan agama yang utama di negara ini, Islam sudah lama bertapak seawal kerajaan Melayu awal. Islam diterima baik oleh rakyat pada ketika itu sehingga sebati dengan kehidupan masyarakat Melayu. Di bawah Perlembagaan Persekutuan (Malaysia), Islam diangkat sebagai agama persekutuan di bawah Perkara 3 (1).

Memandangkan Malaysia merupakan sebuah negara yang terdiri daripada penduduk berbilang kaum, etnik, agama, budaya dan kepercayaan, wujud satu peruntukan di bawah Perlembagaan Persekutuan bahawa agama dan kepercayaan lain boleh diamalkan secara aman dan damai.

Pada masa itu, ketika umat Islam di Malaysia menyambut bulan Ramadan al-Mubarak 1443 Hijrah dengan menunaikan ibadah berpuasa, masyarakat bukan Islam turut meraikan rakan taulan mereka yang beragama Islam menyambut bulan puasa. Bagi umat Islam, Ramadan dianggap sebagai bulan yang mulia kerana al-Quran diturunkan sebagai petunjuk kepada manusia agar melakukan amalan yang baik dan menghindari perbuatan yang boleh menjauhkan mereka daripada Yang Maha Esa.

Ibadah puasa ialah satu kewajipan yang merupakan satu daripada Rukun Islam. Umat Islam amat menantikannya kerana mereka percaya bahawa pada bulan ini, segala pintu taubat akan dibuka dan sekiranya mereka menjalankan banyak ibadah seperti yang dituntut oleh Islam, nescaya mereka akan dicurahkan dengan pahala yang berlipat ganda. Bahkan, pintu syurga dibuka dan segala amalan ibadah yang dilakukan akan dicatatkan.

Hidup dalam masyarakat majmuk, kita perlu mengetahui bahawa amalan berpuasa juga terdapat dalam kalangan masyarakat bukan Islam. Sebagai contoh, masyarakat Hindu berpuasa (antara tiga hingga 30 hari) bagi tujuan sembahyang bagi sesuatu perayaan agama Hindu. Bukan itu sahaja, orang India dan Cina yang beragama Hindu, Tao dan Buddha juga mengamalkan pemakanan sayur-sayuran bagi menyambut hari keagamaan seperti Hari Thaipusam dan Hari Menyembah Guanyin.

Rakyat Malaysia, tidak kira kaum Melayu atau bukan Melayu, kita perlu sedar terhadap peri pentingnya kefahaman terhadap kepelbagaian agama dan kepercayaan dengan nilai yang bersifat universal. Antara nilai Islam yang bersifat universal atau sejagat adalah seperti tiada paksaan dalam agama (Surah al-Baqarah), berbuat baik dan adil kepada umat Iain (Surah al-Mumtahanah), jangan menghina sembahan yang lain selain Allah SWT (Surah al-An’am), yang paling akrab dengan mukminin, iaitu orang Nasrani (Surah al-Ma’idah), serta kepelbagaian bangsa dan kelompok untuk taaruf atau saling kenal mengenali (Surah al-Hujurat).

Sehubungan dengan itu, setiap usaha perlu dipertingkatkan untuk saling memahami, menghayati, serta menerima perbezaan agama dan kepercayaan yang wujud di Malaysia. Malah, rakyat Malaysia perlu menumpukan kepada titik pertemuan nilai murni dalam pelbagai agama serta meraikan perbezaan itu sebagai asas kekuatan negara.

Amalan budaya hormat-menghormati antara agama lain ialah asas dan teras untuk memelihara kesejahteraan, keharmonian dan perpaduan antara rakyat berbilang kaum di Malaysia. Sementara itu, umat Islam berpuasa dan menunaikan ibadah Qiyam Ramadan serta memperbanyak perbuatan kebajikan. Masyarakat bukan Islam pula harus menghayati bulan Ramadan sebagai bulan yang mulia untuk merapatkan hubungan mesra sesama mereka dalam menyemarakkan lagi tautan Keluarga Malaysia.

Malah masyarakat bukan Islam harus digalakkan untuk menyertai iftar Ramadan (berbuka puasa) bersama-sama umat Islam bagi mengeratkan semangat silaturahim dalam kalangan rakyat di Malaysia yang dapat merealisasikan aspirasi Keluarga Malaysia. Rakyat di negara Barat yang tenggelam dalam Islamophobia pada suatu ketika dahulu kini kelihatan menganjurkan program iftar secara besar-besaran bersama-sama warga Islam untuk meraikan bulan Ramadan.

Rakyat Malaysia haruslah menerapkan nilai murni supaya dapat melahirkan keharmonian dalam kalangan rakyat yang berbilang kaum dan agama. Marilah bersama-sama berdoa agar kita diberkati dengan nikmat rezeki Ramadan.


Raja Muda Perlis Sokong Program Membaca

Arau – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menyeru kepada semua rakyat di negeri Perlis untuk bersama-sama menyokong program Jom Baca Bersama untuk 10 Minit yang bakal dilaksanakan secara serentak di seluruh Malaysia pada 21 April 2022, pukul 11.00 hingga 11.10 pagi walau di mana-mana sahaja berada dan dalam apa-apa jua keadaan.

Baginda bertitah, “Mungkin dengan 10 minit bacaan ini akan memberikan peluang pekerjaan kepada kita, rezeki dan sebagainya. Ayuh, kita buktikan rakyat negeri Perlis, rakyat yang membaca!”

Demikian titah baginda semasa berkenan menyempurnakan pelancaran kempen dan promosi program berkenaan, yang dianjurkan oleh pihak Perbadanan Perpustakaan Awam Negeri Perlis secara santai di Tapak Bazar Ramadan Guring, Pauh, Arau pada petang semalam.

Keberangkatan Tuanku Raja Muda disambut oleh Ahli Majlis Mesyuarat Kerajaan (AMMK) Negeri merangkap YB DUN Pauh, Puan Roziena Ahmad dan Pengarah Perbadanan Perpustakaan Awam Negeri, Encik Azizi Janan.

Menurut Azizi, “Statistik Jom Baca Bersama untuk 10 Minit di negeri Perlis meningkat saban tahun bermula dengan hanya 8153 penyertaan pada tahun pertama penyertaan dan meningkat kepada 55 506 penyertaan pada tahun 2019.

“Namun begitu, berlaku penurunan pada tahun 2020, tetapi kembali meningkat kepada 33 367 penyertaan pada tahun 2021. Penurunan ini adalah disebabkan oleh Perintah Kawalan Pergerakan (PKP) ketika itu dan program dijalankan secara maya. Diharapkan statistik ini akan kembali meningkat tahun ini dengan kerjasama dan komitmen daripada semua pihak,” tambah beliau lagi.

Untuk rekod, Jom Baca Bersama untuk 10 Minit bermula sejak tahun 2014 merupakan program sokongan dari Perpustakaan Awam Negeri Perlis bagi meningkatkan tabiat atau budaya membaca dalam kalangan masyarakat.


MSOSH Seru Pengamal Media Teroka Karya Pelaporan KKP di Rantau Asia Pasifik

Untuk mendapatkan maklumat terkini, ikuti kami melalui Telegram

Subang Jaya – Persatuan Keselamatan dan Kesihatan Pekerjaan Malaysia (MSOSH) yang ditubuhkan sejak tahun 1971 sentiasa berusaha untuk mengambil langkah proaktif bagi mempertingkatkan kesedaran masyarakat tentang aspek keselamatan dan kesihatan pekerjaan (KKP) di tempat kerja dalam semua industri di Malaysia.

Menyedari perkembangan teknologi era digital pada hari ini, Dr. Shawaludin Husin, Pengerusi MSOSH, mengalu-alukan pelibatan pengamal media untuk menyampaikan maklumat kepada masyarakat dengan menghasilkan karya pelaporan berkaitan dengan aspek KKP dengan tepat dan berkesan.

“Secara jelas, karya tersebut sebenarnya telah berjaya membantu memperkasakan pemahaman bidang KKP kepada masyarakat di dalam negara ini. Karya berkisar tentang KKP ini mesti terus disebarluaskan melalui media massa, media elektronik mahupun media sosial,” ujar beliau dalam ucapannya pada Majlis Pelancaran Anugerah Media MSOSH bagi tahun 2022, pada petang ini.

Anugerah Media MSOSH yang telah diperkenalkan sejak tahun 2019 ini bertujuan untuk meraikan karya kewartawanan yang berkaitan dengan aspek KKP dan dihasilkan oleh para pengamal media atau karyawan tempatan. Penganjuran anugerah ini merupakan sebuah kerjasama antara MSOSH dengan Malaysian Press Institute (MPI).

Selain itu, beliau turut menjelaskan perkembangan positif bidang KKP dalam negara yang akan membawa bidang tersebut ke peringkat antarabangsa dalam masa terdekat. Hal ini dikatakan demikian kerana rang undang-undang Akta Keselamatan dan Kesihatan Pekerjaan (pindaan) 2022 telah diluluskan di parlimen pada awal tahun ini.

Pindaan ini bertujuan bagi memantapkan perundangan KKP di Malaysia. Pada masa yang sama, Pelan Induk Keselamatan dan Kesihatan Pekerjaan 2021-2025 (OSHMP25) telah dilancarkan bagi menggariskan hala tuju yang jelas kepada aktiviti pembangunan KKP di negara ini.

Dalam pada itu, pengerusi menyatakan kesiapsediaan MSOSH untuk sekali lagi menjadi penganjur bagi Persidangan Asia-Pacific Occupational Safety and Health Organization (APOSHO) pada tahun hadapan. Malaysia pernah menjadi penganjur persidangan ini sebanyak dua kali, iaitu pada tahun 1994 dan tahun 2003.

“Tugas menjadi tuan rumah bagi Persidangan APOSHO ke-37 ketika kita menghadapi ketidaktentuan krisis COVID-19 sudah pasti akan memberikan cabaran. Oleh itu, MSOSH beriltizam akan memberikan komitmen penuh dalam memastikan penganjuran persidangan ini berjaya dilaksanakan dengan sempurna,” tambah beliau.

Persidangan tahunan pertama APOSHO dianjurkan pada Ogos 1985 di Singapura. Pada peringkat awal, organisasi ini dikenali sebagai Majlis Keselamatan Negara Asia Pasifik atau Asia-Pacific National Safety Councils. Nama tersebut diubah kepada APOSHO pada persidangan tahunan kali kelapan pada tahun 1992. Hingga tahun 2020, APOSHO mencatatkan keanggotaan sebanyak 39 badan dari 21 buah negara; dengan dua atau lebih organisasi hadir dari Australia, China, Indonesia, Korea, Malaysia, Mauritius, Thailand dan Vietnam.

Dr. Shawaludin mengakhiri ucapan beliau dengan menggalakkan para pengamal media agar meneroka pelaporan isu KKP di rantau Asia Pasifik seiring dengan penganjuran Persidangan APOSHO pada tahun hadapan. Perkara ini boleh dilaksanakan dengan melihat amalan dan garis panduan KKP yang diimplementasikan di luar negara khususnya di negara maju seperti Singapura, Australia, China, Korea dan Jepun.

Beliau juga berharap agar pengamal media di negara ini dapat menyahut cabaran untuk mengetengahkan pelaporan berita atau penulisan rencana yang bersifat lebih komprehensif dan kritis dalam usaha menyokong perkembangan agenda KKP di Malaysia.


Pelaporan Media Bantu Capai Sifar Kemalangan di Tempat Kerja

Subang Jaya – Dalam menjayakan usaha “sifar kemalangan” di tempat kerja, Persatuan Keselamatan dan Kesihatan Pekerjaan Malaysia (MSOSH) dan Malaysian Press Institute (MPI) telah bekerjasama bagi mengembangkan agenda amalan keselamatan dan kesihatan pekerjaan (KKP) melalui pelaporan media.

Menurut Ketua Pegawai Eksekutif MPI, Datuk Dr. Chamil Wariya, pengamal media merupakan medium perantaraan yang sangat penting dalam menyebarkan sesuatu maklumat yang baik dan bermanfaat kepada masyarakat umum, tanpa mengira pengkomersialan organisasi media semata-mata.

“Di sinilah peranan penting sebagai penyebar maklumat kepada khalayak. Tanpa mengira bekerja dengan surat khabar, portal berita, radio atau televisyen, kita mempunyai peranan untuk memberikan pencerahan kepada masyarakat mengenai pentingnya keselamatan dan kesihatan pekerjaan,” ujar beliau dalam ucapan perasmian pelancaran Anugerah Media MSOSH 2022 di Hotel Dorsett Subang Jaya petang tadi.

Kerjasama MPI MSOSH sejak Ogos 2018 lalu dalam memberikan pengiktirafan kepada para pengamal media jelas menunjukkan komitmen dan inisiatif membudayakan serta memupuk kesedaran orang awam mengenai KKP.

Pada majlis tersebut, terdapat tiga kategori anugerah diperkenalkan, iaitu karya yang meliputi media cetak dan portal berita; media penyiaran televisyen dan video dalam talian; dan media penyiaran radio dan radio dalam talian.

Berdasarkan sambutan pelibatan dalam anugerah ini, sebanyak 48 penyertaan dilaporkan pada tahun 2019, manakala 59 penyertaan (tahun 2020) dan tahun 2021 mencatatkan peningkatan yang ketara, iaitu sebanyak 78 pengamal media telah mengambil bahagian.

“Saya percaya anugerah ini mampu membuka mata kelompok wartawan untuk memaparkan lebih banyak laporan mengenai KKP yang amat penting untuk diketahui dalam usaha membantu ke arah penambahbaikan hala tuju KKP di Malaysia.”

“Pengiktirafan yang diberikan oleh Anugerah Media MSOSH adalah menyeluruh dan mencerminkan ekosistem dan landskap semasa dunia media era digital.”

Mengulas lanjut, Datuk Dr. Chamil turut mengatakan bahawa setiap pekerja mempunyai bidang kerja dan pekerjaan yang melibatkan risiko kemalangan tertentu. Hal ini sangat penting untuk memahami langkah dan pencegahan daripada berlakunya kemalangan, serta kekal sihat keberadaan seseorang pekerja itu di tempat kerja.

“Memanglah selalu dikatakan malang tidak berbau, tetapi sebagai wartawan, kita berupaya menyedarkan warga pekerja dan majikan mengenai KKP di tempat kerja. Malang yang tidak berbau itu boleh kita hidu lebih awal dan langkah menghindarinya boleh diambil terlebih dahulu bagi mencapai sifar kemalangan.”

Sementara itu, Pengerusi MSOSH, Dr. Shawaludin Husin mengatakan bahawa MSOSH bersedia menganjurkan Persidangan Asia-Pacific Occupational Safety and Health Organization (APOSHO) 2023 bagi mengeratkan lagi kesefahaman dan kerjasama antara Negara-negara Ahli APOSHO dengan Malaysia.

“Dengan langkah ini, kita dapat membuka lebih banyak ruang kepada pemain industri KKP serta ahli akademik untuk memberi input serta pandangan mengenai KKP di Malaysia,” kata beliau.

Selaras dengan Pelan Induk MSOSH 2022-2026, Dr. Shawaludin menyarankan agar pengamal media lebih produktif dalam melaporkan isu-isu keselamatan dan kesihatan pekerjaan secara bertanggungjawab, di samping memantapkan penilaian audit KKP dalam sesebuah jabatan atau organisasi media yang lebih cemerlang.

Mengakhiri ucapan perasmian pelancaran Anugerah Media MSOSH 2022, Datuk Dr. Chamil menyeru para wartawan untuk menyahut cabaran ini untuk meneroka pemahaman KKP bukan sahaja dalam negara, malah cara penyampaian KKP di negara luar.

“Sektor KKP adalah sangat penting dan sangat inklusif.”

“Kita harap dengan penyertaan yang semakin baik dari tahun ke tahun, penyertaan kali ini akan lebih baik dari tahun lalu dengan kualiti pengisian yang lebih mantap dan berwibawa,” ujar Datuk Dr. Chamil dengan harapan agar anugerah ini menjadi satu anugerah yang berprestij dan memberikan manfaat kepada seluruh warga media dan masyarakat sejagat.

Bagi karyawan media yang ingin mengetengahkan karya mengenai KKP yang telah diterbit atau disiar, borang penyertaan dan syarat penyertaan boleh didapati di laman portal MPI. Penyertaan dibuka hingga 30 Jun 2022.


Lonjakan Paradigma Askar Wataniah Perlu Dilaksanakan

Untuk mendapatkan maklumat terkini, ikuti kami melalui Telegram

Bukit Keteri – Raja Muda Perlis, Brigedier Jeneral Tuanku Syed Faizuddin Putra Jamalullail berkenan berangkat merasmikan majlis Penutupan Kursus Asas Disiplin Anggota Rendah (KADAR) Bakal Pegawai Tidak Tauliah Rendah (Sukarela) Siri 1/2022 Rejimen 504 Askar Wataniah Tahun 2022 di Padang Kawad Kem Bukit Keteri, Perlis semalam. Keberangkatan tiba baginda yang juga merangkap tuanku komander rejimen disambut oleh timbalan komander, Leftenan Kolonel Mohamad Zaidi Ishak.

Menurut titah Brigedier Jeneral Tuanku Syed Faizuddin Putra Jamalullail, satu lonjakan paradigma perlu dilaksanakan dalam semua aspek dan pada setiap peringkat demi mencapai visi dan misi Rejimen 504 Askar Wataniah bagi memperkuatkan angkatan sukarelawan di negeri Perlis dan seterusnya memastikan rejimen ini terus relevan mengikut peredaran masa dan selaras dengan kehendak serta garis panduan yang ditetapkan oleh Tentera Darat Malaysia (TDM).

“Di samping itu, semua anggota sukarelawan yang menyertai latihan dan kursus anjuran rejimen ini perlulah mencapai tahap mentaliti kelas pertama dengan memahami objektif pelaksanaan supaya matlamat latihan dan kursus tercapai serta memberi impak positif terutamanya kepada diri sendiri. Abaikan stigma saya hanyalah anggota sukarela kerana hal tersebut akan melemahkan minda, semangat dan seterusnya menghakis keyakinan diri,” titah baginda lagi.

Brigedier Jeneral Tuanku Syed Faizuddin Putra Jamalullail turut bertitah bahawa semua anggota angkatan sama ada tetap mahupun simpanan merupakan tulang belakang pertahanan negara.

Selain itu, baginda turut mengucapkan tahniah kepada semua para peserta yang baru sahaja selesai menjalani kursus yang melayakkan mereka berkhidmat sebagai bakal Pegawai Tanpa Tauliah Rendah (PTTR) dengan lantikan pangkat Lans Koperal. Brigedier Jeneral Tuanku Syed Faizuddin Putra Jamalullail turut menyarankan supaya segala ilmu dan pengalaman yang diperoleh dalam kursus ini dijadikan sebagai pemangkin bagi peningkatan dan kemajuan dalam Askar Wataniah untuk terus kekal aktif pada masa hadapan.

Antara para penuntut terbaik dalam kursus tersebut termasuklah Nur Khairuddin Zulkifli (penembak), Mohd Nazafi Salim (kawad), Mohd Shawal Mohd Raadzi (ketabahan), Nurhanis Zambri (akademik) dan Nurul Afrina Abd Syadad (penuntut keseluruhan terbaik).


PerantiSiswa Bakal Beri Manfaat kepada Mahasiswa Keluarga B40

Putrajaya – Inisiatif PerantiSiswa Keluarga Malaysia yang diterajui oleh Kementerian Komunikasi dan Multimedia Malaysia (KKMM) dengan kerjasama Kementerian Kewangan Malaysia (MOF) dan Kementerian Pengajian Tinggi Malaysia (KPT) bakal memberikan manfaat kepada mahasiswa keluarga B40.

Usaha murni KKMM ini bertujuan untuk membantu mahasiswa daripada kelompok keluarga B40 yang mempunyai purata pendapatan seisi rumah di bawah RM4850 dengan memberikan peranti percuma kepada mereka yang berkelayakan hingga tamat tempoh pengajian.

Program PerantiSiswa ini melibatkan semua mahasiswa dalam kumpulan B40 yang belajar di peringkat pengajian diploma, diploma lanjutan, ijazah sarjana muda, dari setiap universiti awam (UA), Politeknik, kolej komuniti dan institut pengajian tinggi swasta (IPTS) di bawah KPT.

Proses perolehan bagi inisiatif ini sedang dibuat dan dijangka selesai pada bulan Mei 2022, serta akan mula dilaksanakan pada bulan Jun 2022.

KKMM dan KPT akan memberikan taklimat khusus kepada pihak IPT untuk kelancaran proses inisiatif ini.

Kerajaan memperuntukkan RM450 juta bagi melaksanakan inisiatif PerantiSiswa sebagai tanda keprihatinan kepada keperluan pembelajaran, terutamanya terhadap kumpulan B40 agar jurang digital dalam semua kelompok Keluarga Malaysia dapat dirapatkan.

Keluarga Malaysia yang berkelayakan boleh mula memohon inisiatif PerantiSiswa bermula 15 April 2022 melalui pautan https://perantisiswa.kkmm.gov.my/.


Usah Mempolitikkan Bahasa pada Papan Tanda

Isu yang berkaitan dengan papan tanda jalan di Shah Alam menjadi tular pada hujung tahun 2018 apabila tulisan Jawi yang sebelum ini ada pada papan tanda jalan tersebut telah ditukarkan kepada bahasa Cina. Isu ini sebenarnya bukanlah satu isu baharu. Pada tahun 2008, mantan ahli Majlis Perbandaran Pulau Pinang (MPPP), yang juga Ahli Jawatankuasa Pemuda Gerakan pada ketika itu, iaitu Dr. Thor Teong Ghee, memasang papan tanda jalan berbahasa Cina di enam lokasi di sekitar Bandaraya Georgetown, Pulau Pinang.

Tindakan tersebut pada mulanya dikatakan sebagai satu strategi Gerakan untuk memprovokasi DAP yang telah berjanji untuk meletakkan papan tanda pelbagai bahasa di sekitar Pulau Pinang semasa Pilihan Raya Umum ke-12 (PRU-12). Kedua-dua isu ini dilihat telah mengheret bahasa kebangsaan untuk dipolitikkan sedangkan tindakan itu tidak wajar kerana kedudukan bahasa Melayu sebagai bahasa kebangsaan telah termaktub dalam undang-undang negara. Namun begitu, acap kali menjelang pilihan raya, pihak parti pemerintah dan pembangkang dilihat berlumba-lumba untuk menggunakan isu ini sebagai janji mereka kepada pengundi masing-masing.

Papan tanda yang ada di sekitar Malaysia merupakan satu alat komunikasi yang menerangkan sesuatu maklumat tentang arah jalan, sebuah bangunan dan sebagainya kepada para pengguna. Papan tanda merupakan alat komunikasi yang ringkas tetapi penting. Bagi mencapai fungsinya dengan maksimum, maklumat yang terdapat di papan tanda harus jelas dan dapat dibaca dengan mudah. Papan tanda jalan di Malaysia kebanyakannya menggunakan bahasa Melayu, yang merupakan bahasa rasmi dan bahasa kebangsaan negara. Hal ini demikian kerana bahasa kebangsaan sesebuah negara perlu menjadi keutamaan dalam semua urusan rasmi termasuklah papan tanda.

Namun begitu, pengecualian yang mengizinkan penggunaan bahasa lain selain bahasa Melayu pada papan tanda bukannya tidak pernah berlaku di Malaysia. Contohnya, papan tanda di Lapangan Terbang Antarabangsa Kuala Lumpur (KLIA) ditulis dalam pelbagai bahasa selain daripada bahasa Melayu. Hal ini demikian bagi memastikan urusan di lapangan terbang terkawal dan mengurangkan kekeliruan dalam kalangan pelancong dari luar negara.

Undang-undang Kecil Iklan (Wilayah Persekutuan) 1982 dengan jelas menyatakan bahawa sesuatu iklan hendaklah dilakukan dalam bahasa Melayu, sama ada dengan sendirinya atau bersama-sama bahasa lain; perkataan dan huruf dalam bahasa Melayu hendaklah diberi keutamaan dari segi warnanya daripada kedudukan yang lebih jelas daripada perkataan atau huruf atau tulisan dalam bahasa lain yang digunakan; dan saiznya hendaklah tidak melebihi ukuran yang terdapat dalam bahasa Melayu.

Pada tahun 2008, Garis Panduan Perancangan Papan Iklan Luar telah dikuatkuasakan melalui Pekeliling Ketua Setiausaha Kementerian Perumahan dan Kerajaan Tempatan Bilangan 2 Tahun 2009. Garis panduan tersebut menekankan bahawa penggunaan bahasa Melayu hendaklah dipastikan betul dan tepat, baik dari segi penggunaan perkataan, susunan ayat, ejaan, tatabahasa dan sebagainya. Penggunaan bahasa yang betul hendaklah dirujuk dan perlu mendapat pengesahan daripada pihak Dewan Bahasa dan Pustaka (DBP) terlebih dahulu. Namun begitu, penguatkuasaan yang longgar oleh pihak berkuasa tempatan (PBT) dilihat merupakan antara faktor berlakunya isu penggunaan bahasa lain seperti bahasa Inggeris dan bahasa Mandarin pada papan tanda di Malaysia.

Isu bahasa pada papan tanda sebenarnya telah lama dilihat menjadi agenda para pemimpin politik. Pada tahun 2008, pemimpin bukan Melayu menuduh Dewan Bandaraya Kuala Lumpur (DBKL) sebagai cauvinisme Melayu, gara-gara tindakan pihak tersebut yang menaikkan papan tanda yang mempunyai tulisan Jawi di bawah nama jalan yang ditulis menggunakan tulisan rumi pada beberapa batang jalan di sekitar ibu kota. Tindakan DBKL tersebut hanya sebagai satu usaha untuk memartabatkan semula tulisan Jawi, yang merupakan tulisan asal bahasa Melayu sebelum tulisan rumi digunakan. Tambahan pula, tulisan Jawi pada papan tanda tersebut hanya bersaiz kecil dan masih lagi mengikut garis panduan yang telah ditetapkan. Para pemimpin politik bukan Melayu mengecam tindakan DBKL tersebut sebagai tidak mempunyai semangat Malaysia dan mencadangkan agar papan tanda jalan bersifat muhibah yang mengandungi tiga bahasa, iaitu bahasa Melayu, bahasa Tionghua dan bahasa Tamil.

Sebagai contoh, setelah berakhirnya PRU-12, isu bahasa pada papan tanda ini timbul semula apabila mantan ahli MPPP, Thor Teong Ghee memasang papan tanda jalan berbahasa Cina di enam lokasi di sekitar Bandaraya Georgetown, Pulau Pinang. Bukan sahaja papan tanda jalan itu berbahasa Cina, bahkan nama jalan tersebut juga diubah kepada dialek Kantonis sehingga menerima kecaman daripada pelbagai pihak. Tindakan Dr. Thor itu dikatakan hanya bertujuan untuk memprovokasi DAP yang telah berjanji untuk meletakkan papan tanda jalan pelbagai bahasa di sekitar Pulau Pinang dan setelah empat bulan, pihak DAP masih gagal melunaskan janji tersebut.

Profesor Madya Dr. Sarjit Sing dari Jabatan Sains dan Kemanusiaan, Universiti Putra Malaysia pula menyatakan bahawa beliau melihat isu papan tanda berbahasa Cina tersebut lebih kepada motif politik walaupun pihak Pemuda Gerakan memberikan alasan bahawa pemasangan papan tanda berbahasa Cina tersebut adalah untuk membantu pelancong dari negara China, yang banyak berkunjung ke Pulau Pinang. Walau apa-apa pun alasannya, tindakan tersebut sebenarnya tidak wajar sama sekali jika semua pihak termasuklah pemimpin politik memahami Perkara 152 Perlembagaan Persekutuan, yang secara rasminya mengiktiraf bahasa Melayu sebagai bahasa kebangsaan yang perlu digunakan dalam semua urusan rasmi termasuklah pada papan tanda itu sendiri

Isu bahasa pada papan tanda sekali lagi tular pada penghujung tahun 2018 sehingga melibatkan campur tangan Sultan Selangor, Sultan Sharafuddin Idris Shah Ibni Almarhum Sultan Salahuddin Abdul Aziz Shah. Isu ini bermula apabila seorang penduduk di Shah Alam mempersoalkan pemasangan papan tanda berbahasa Cina di kawasan kediamannya di akaun Twitter miliknya. Menurut individu tersebut, papan tanda sebelum ini yang menggunakan tulisan Jawi telah diturunkan dan digantikan dengan papan tanda berbahasa Cina tersebut.

Majlis Bandaraya Shah Alam (MBSA) yang memberikan maklum balas kepada individu tersebut memaklumkan bahawa Jawatankuasa Tetap Kerajaan Tempatan Negeri Selangor yang diadakan pada 13 Januari 2017 telah memutuskan bahawa penggunaan papan tanda nama jalan dwibahasa selain daripada rumi, penggunaan nama jalan di kawasan kampung tradisi menggunakan tulisan Jawi dan tulisan dalam bahasa Cina kerana bersesuaian dengan komuniti di kawasan tersebut. Namun begitu, tindakan tersebut dilihat bertentangan sama sekali dengan Garis Panduan Perancangan Papan Iklan Luar yang telah ditetapkan.

Menurut Timbalan Menteri Perumahan dan Kerajaan Tempatan, Datuk Raja Kamarul Bahrin Shah menyatakan bahawa dasar mengutamakan bahasa kebangsaan pada papan tanda jalan, iklan atau papan tanda tidak pernah diubah sejak pengambilan kerajaan baharu dan keputusan pemasangan papan tanda berbahasa Cina tersebut ialah keputusan yang dimuktamadkan oleh Kerajaan Negeri Selangor. Manakala menurut Dato’ Seri Amirudin Shari, Menteri Besar Selangor pula, pemasangan papan tanda dwibahasa tersebut tidak pernah dibawa dalam perbincangan Majlis Mesyuarat Kerajaan Negeri dan tindakan akan dilakukan bagi menyemak semula keputusan tersebut.

Walau bagaimanapun, pihak MBSA menjunjung perintah Sultan Selangor, Sultan Sharafuddin Idris Shah Ibni Almarhum Sultan Salahuddin Abdul Aziz Shah, yang menitahkan agar mengambil tindakan untuk menurunkan papan tanda jalan berbahasa Cina itu dan menggantikannya semula dengan papan tanda berbahasa Melayu sahaja sesegera mungkin. Tindakan baginda sememangnya wajar kerana sebagai pemerintah, baginda mempunyai tanggungjawab dan kuasa untuk memastikan bahawa semangat Perlembagaan, falsafah di sebalik setiap undang-undang yang digubal serta kepentingan lebih besar negara dan warga sentiasa dilindungi.

Polemik bahasa pada papan tanda sentiasa mendapat perhatian masyarakat Malaysia kerana isu bahasa merupakan antara isu yang cukup sensitif. Oleh itu, setiap masalah yang timbul berkaitan dengannya harus diselesaikan secara rasional. Hal ini demikian kerana bahasa Melayu merupakan bahasa kebangsaan yang bukan sahaja untuk orang Melayu, bahkan untuk semua warganegara Malaysia. Tidak wujudnya keperluan untuk meletakkan bahasa Cina, yang bukan sahaja pada papan tanda di Shah Alam, bahkan juga di seluruh kawasan di Malaysia kerana sebagai warganegara, setiap daripada kita seharusnya mengetahui tentang bahasa kebangsaan negaranya.

Perkara ini juga sewajarnya tidak berlaku jika setiap pihak terutamanya PBT mengikut setiap garis panduan yang telah ditetapkan. Kenyataan Datuk Zuraida Kamaruddin, Menteri Perumahan dan Kerajaan Tempatan bahawa pihak kementeriannya akan mengkaji semula dan mengeluarkan ketetapan serta peraturan yang lebih tegas bagi memastikan bahasa kebangsaan diletakkan di tempat yang sepatutnya wajar dilaksanakan secepat mungkin agar polemik bahasa pada papan tanda akan tidak berulang lagi pada masa hadapan. Pengumuman Menteri Besar Selangor, Dato’ Seri Amirudin Shari yang menyatakan bahawa semua papan tanda jalan di negeri Selangor wajib menggunakan hanya satu bahasa sahaja, iaitu bahasa Melayu sangat tepat dalam usaha memartabatkan bahasa kebangsaan di Malaysia.

Tuntasnya, bahasa kebangsaan merupakan isu yang tidak wajar dipolitikkan oleh sesiapa sahaja terutama mereka yang bergelar ahli politik. Isu pelbagai bahasa pada papan tanda juga tidak akan timbul jika setiap pihak memahami dengan sebaik-baiknya Perkara 152 Perlembagaan Persekutuan. Alasan kepelbagaian kaum yang ada di Malaysia dalam isu papan tanda ini tidak perlu diberi kompromi kerana akan mengundang lebih banyak masalah kemudian harinya. Bahkan, sudah tiba masanya DBP diberi peranan dan kuasa yang lebih dalam penguatkuasaan berkaitan dengan bahasa termasuklah dalam isu bahasa pada papan tanda dan bukannya hanya sekadar memberikan khidmat nasihat seperti ketika ini.


Perkataan “Banyak”

Untuk mendapatkan maklumat terkini, ikuti kami melalui Telegram

Adakah perkataan banyak tergolong sebagai kata adjektif atau kata bilangan?


Raja Muda Perlis Hargai Komitmen dan Kesatuan Rejimen Perlis

Bukit Keteri – Duli Yang Teramat Mulia (DYTM) Raja Muda Perlis, Tuanku Syed Faizuddin Putra menzahirkan penghargaan dan mengucapkan syabas atas taat setia yang dicurahkan oleh Rejimen 504 Askar Wataniah Rejimen Perlis.

Dalam ucapan baginda menitahkan rasa bangga dengan semangat, komitmen dan kesatuan yang ditunjukkan oleh seluruh warga rejimen itu sepanjang tempoh melalui era pandemik yang lalu.

“Semua anggota angkatan tetap yang berkhidmat di rejimen ini merupakan jurulatih kepada Askar Wataniah di negeri Perlis. Maka itu, sayangi dan ajarilah anggota sukarela dengan sepenuh jiwa,” titah Raja Muda Perlis merangkap Brigedier Jeneral ketika berkenan berangkat menghadiri majlis berbuka puasa bersama-sama warga rejimen.

Dalam masa yang sama, baginda menegaskan Askar Wataniah perlu peka dalam melaksanakan tugas hakiki yang diamanahkan demi kesejahteraan negara, khususnya di negeri Perlis itu sendiri.

Hal ini dikatakan demikian dapat melahirkan angkatan tentera yang berkredibiliti dalam melaksanakan tugas dengan penuh tanggungjawab.

Majlis Berbuka Puasa dan Santapan Malam Tuanku Komander bersama Warga lR504AW 2022 turut dihadiri oleh Timbalan Komander, Leftenan Kolonel Mohamad Zaidi Ishak, para pegawai dan warga rejimen.

Tuanku Raja Muda turut berkenan solat maghrib, isyak dan sunat tarawih di Surau Al-Watani kem tersebut sebelum sama-sama berangkat menyertai jamuan santapan moreh di Kelab Perwira rejimen.

Terdahulu daripada itu, diadakan sesi tazkirah yang disampaikan oleh Ketua Pegawai Eksekutif, Majlis Agama Islam dan Adat Istiadat Melayu Perlis (MAIPs) Haji Mohd Nazim Mohd Noor serta penyerahan Sumbangan Amilin Petugas Lebaran kepada pihak rejimen berjumlah RM2400 daripada pihak MAIPs.


Misi Jelajah Berbasikal Solo Alumni UPNM ke Eropah

Misi Jelajah Berbasikal Alumni Universiti Pertahanan Nasional Malaysia (UPNM) Eropah 2022 memperlihatkan graduan alumni UPNM sentiasa berusaha untuk meningkatkan nama universiti demi kecemerlangan bersama.

Misi Jelajah Eropah yang sepatutnya diadakan pada tahun 2020 terpaksa ditangguhkan akibat pandemik COVID-19. Namun begitu, kini misi ini akan direalisasikan dengan tujuan untuk memperkenalkan Malaysia dan UPNM kepada masyarakat tempatan bahkan pada peringkat global, selain daripada menyampaikan mesej solidariti dan perpaduan.

Tahniah kepada Wan Mohammad Faris Wan Mohd. Nor, Alumni UPNM yang mengorak langkah dengan idea dan menyahut cabaran tersebut. Idea ini telah diilhamkan oleh graduan alumni UPNM, berikutan daripada kejayaan misi sebelum ini yang telah menyempurnakan kayuhan basikal mengelilingi Semenanjung Malaysia secara solo pada tahun 2019.

Program ini akan berlangsung pada 7 Mei 2022 dan dijangka berakhir pada 21 Julai 2022 yang memakan masa hampir 74 hari, dengan misi pengembaraan ke 20 buah negara di Eropah bermula dari England dan berakhir di Turki.

Sebuah travelog 20 episod juga akan diterbitkan dan mengisahkan semangat Wan Mohammad Faris yang menggunakan basikal lipat untuk mengembara di bumi Eropah Barat.

Selain itu, program jelajah ini memberikan satu simbolik dan strategi UPNM untuk menyebarluas penjenamaan UPNM, selain bertemu dengan Alumni UPNM di Eropah. Selaras dengan falsafah UPNM, iaitu melahirkan pemimpin berintelektual yang menyerlah serta bersifat terpuji dan komited untuk berbakti sepenuhnya kepada negara dalam menjayakan kelangsungan kepentingan strategik negara.

Hubungan erat dan akrab antara alumni UPNM dengan universiti bersiap sedia untuk kembali menyumbang bakti kepada universiti demi kebersamaan ke arah kecemerlangan universiti. Hal ini demikian akan menjadi pemangkin dan meningkatkan motivasi diri kepada semua mahasiswa di Malaysia yang masih mengikuti pengajian.

Susulan daripada itu, majlis penyerahan bendera alumni UPNM telah dilaksanakan pada hari ini sebagai tanda sokongan pihak pengurusan universiti kepada alumni yang sentiasa berusaha untuk meningkatkan potensi dan kecemerlangan diri demi nama baik universiti. Majlis ini telah disempurnakan oleh Naib Canselor UPNM, YBhg. Leftenan Jeneral Datuk Hasagaya Abdullah di UPNM.

Turut hadir dalam majlis tersebut adalah pengurusan tertinggi UPNM dan jawatankuasa yang terlibat. Majlis Simbolik Penyerahan Bendera Alumni ini dilakukan sebagai wadah untuk memperlihatkan kecemerlangan universiti bersama alumni.

Ayuh rakyat Malaysia, marilah kita bersama-sama mendoakan agar Wan Mohammad Faris dapat merealisasikan misi ini, sekali gus mengharumkan nama Malaysia gah di pentas antarabangsa.

Prof. Madya Ts. Dr. Jessica Ong Hai Liaw, Pakar Psikologi Bahasa Universiti Pertahanan Nasional Malaysia dan Felow Kluster Wanita dan Masyarakat Majlis Profesor Negara.


Didik Amalan Menabung Sedari Kecil – Raja Muda Perlis

Untuk mendapatkan maklumat terkini, ikuti kami melalui Telegram

Arau –  “Tabungan untuk masa depan merupakan kemestian kepada semua individu, khususnya sebagai persiapan bagi kelangsungan hidup seperti persediaan melanjutkan pelajaran ke peringkat yang lebih tinggi.

“Didikan amalan menabung hendaklah diasuh awal dan dimulakan sedari kecil,” titah Duli Yang Teramat Mulia (DYTM) Raja Muda Perlis, Tuanku Syed Faizuddin Putra dalam satu hebahan media Majlis Agama Islam dan Adat Istiadat Melayu Perlis (MAIPs) petang tadi.

Tambah baginda, budaya menabung wajar dijadikan satu mata pelajaran dalam pendidikan negara agar melahirkan pewaris negara yang bijak dalam pengurusan kewangan, lantas menjadikan masyarakat yang minda kelas pertama.

Demikianlah titah baginda merangkap Tuanku Yang DiPertua MAIPs selepas berkenan berangkat menerima sembah mengadap hormat oleh Ketua Pegawai Eksekutif Perbadanan Tabung Pendidikan Tinggi Nasional (PTPTN), Ahmad Dasuki Abdul Majid yang diadakan di Masjid Al-Mursyid, Pauh Guring.

Sehubungan dengan itu, Ahmad Dasuki memaklumkan bahawa PTPTN sentiasa mengalu-alukan masyarakat untuk melakukan tabungan selain turut menyediakan kemudahan transaksi secara dalam talian bagi memudahkan masyarakat.

Ahmad Dasuki berkata, pembukaan akaun Simpan SSPN dan penambahan deposit secara dalam talian tanpa perlu hadir ke kaunter dilaksanakan sebagai satu daripada usaha PTPTN untuk menggalakkan amalan menabung dalam kalangan masyarakat

Turut serta ialah Pengurus Besar Kanan Jabatan Komunikasi Korporat dan Pemasaran PTPTN, Wan Zawiah Wan Abu Bakar, Pengurus Besar Negeri Pejabat PTPTN Negeri Perlis, Siti Jahara Mohd Idris dan Ketua Pegawai Eksekutif MAIPs Hj Mohd Nazim Mohd Noor.

Majlis penutupan itu dilaksanakan dengan penyerahan RM21 000 oleh Raja Muda Perlis bagi pihak MAIPs untuk diagihkan oleh amil masjid tersebut, Ku Mat Isa Ku Ismail kepada seramai 30 asnaf terpilih dalam kalangan anak kariahnya.


UPNM Menganjurkan Webinar “Cabaran Wanita dalam Keselamatan”

Kuala Lumpur – Pejabat Penolong Naib Canselor (Perkhidmatan, Jaringan Industri dan Perhubungan Korporat) Universiti Pertahanan Nasional Malaysia (UPNM) menjadi hos Webinar Yayasan Tuanku Fauziah (YTF), Women in Search of Excellence – WiSE, Siri ke – 8 pada pagi ini dengan tajuk “Cabaran Wanita Dalam Keselamatan” pada jam 9.30 pagi hingga 2.00 petang melalui platform Facebook UPNM.

Majlis dirasmikan oleh Raja Muda Perlis, Brigedier Jeneral Tuanku Syed Faizuddin Putra Jamalullail yang juga merangkap Penasihat Diraja YTF dan Komander Rejimen 504 Askar Wataniah. Manakala majlis penutup pula disempurnakan oleh Raja Puan Muda Perlis, Tuanku Hajah Lailatul Shahreen Akashah Khalil selaku Pengerusi YTF.

Ucapan alu-aluan disampaikan oleh Naib Canselor UPNM, Leftenan Jeneral Datuk Hasagaya Abdullah dan ucaptama pula disampaikan oleh Menteri Pengajian Tinggi, Datuk Seri Dr. Noraini Ahmad.

Penolong Naib Canselor (Perkhidmatan, Jaringan Industri dan Perhubungan Korporat) UPNM, Dato’ Dr. Junaidah Kamarruddin membuat rumusan webinar dan disusuli dengan ulasan ucaptama oleh Dr. Surayya Mohd Saudi, Pengarah Bahagian Korporat UPNM dan KDR Hani Kalsom Hashim TLDM, Timbalan Pengarah NiEEd UPNM.

Forum bual bicara 1 mengupas tentang “Peranan Wanita Dalam Pertahanan dan Keselamatan Negara” yang disampaikan oleh panelis Brigedier Jeneral Dr. Normah Samsuri, Pengarah Pergigian PMBTD, Brigedier Jeneral Fadzillah Abdullah TUDM, Pengarah Bahagian Operasi dan Latihan Pertahanan ATM dan KDR Ts. Dr. Haliza Mohd Zahari TLDM, Pengarah HADR UPNM. Manakala moderator ialah Prof. Dr. Haslinda Abdullah @ Betsy Bennet, Pengarah NiEEd UPNM.

Fokus forum bual bicara 2 pula adalah “Keselamatan Wanita Dalam Perspektif Undang-Undang” yang disampaikan oleh panelis Dr. Zurina Abdul Hamid, Ketua Pengarah Jabatan Pembangunan Wanita, Farah Adura Hamidi, Timbalan Ketua Pengarah Pusat Governans, Integriti & Anti Rasuah Nasional JPM, LT KDR Dr. Mazura Md Saman, Timbalan Pengarah CoMIHL UPNM serta Prof. Datuk Dr. Shamrahayu Ab. Aziz, Penyandang Kursi Institusi Raja-Raja Melayu UiTM. Moderator forum pula adalah Senator Datuk Ras Adiba Razi, Ahli Dewan Negara.


Singkir Persepsi Negatif terhadap Wanita – Raja Muda Perlis

Kuala Lumpur – Raja Muda Perlis, Brigedier Jeneral Tuanku Syed Faizuddin Putra Jamalullail bertitah bahawa anggapan atau perspektif bahawa bidang ketenteraan tidak sesuai kepada wanita adalah tidak lagi relevan.

Di sebalik sifat lemah lembut seorang ibu, ciri-ciri kepimpinan seorang wanita dapat dilihat melalui ketegasan dalam mendidik dan membimbing anak-anak.

Rata-rata wanita sekarang juga berpelajaran tinggi, mempunyai pekerjaan, berkedudukan baik, mempunyai sifat kepimpinan dan berkaliber dalam tugasan. Seseorang seharusnya diberi merit dan penghargaan berdasarkan pencapaian kendiri mereka dan bukanlah berdasarkan kepada aspek jantina sahaja.

Demikian titah baginda ketika berkenan merasmikan Webinar Yayasan Tuanku Fauziah (YTF): Women in Search of Excellence – WiSE, Siri ke – 8 anjuran bersama Universiti Pertahanan Nasional Malaysia (UPNM) dan YTF melalui platform Facebook UPNM dengan tajuk “Cabaran Wanita dalam Keselamatan”.

Terdahulu, Naib Canselor UPNM, Leftenan Jeneral Datuk Hasagaya Abdullah menyampaikan kata-kata aluan dalam program yang dihoskan oleh Pejabat Penolong Naib Canselor (Perkhidmatan, Jaringan Industri dan Perhubungan Korporat) UPNM tersebut.

Tuanku Syed Faizuddin Putra yang juga merangkap Penasihat DiRaja YTF dan Komander Rejimen 504 Askar Wataniah menambah bahawa “Berdiri sama tinggi, duduk sama rendah- kaum wanita seharusnya difahami sebagai seseorang yang mempunyai keyakinan, kecenderungan, minat dan perspektif yang pelbagai. Memberikan persepsi negatif sebelum memberikan peluang kepada wanita amat menyukarkan mereka untuk bekerjasama dengan orang lain. Hari ini, lebih ramai wanita diberi kepercayaan untuk mengemudi tampuk kepimpinan, baik dalam bidang ketenteraan dan keselamatan mahu pun dalam bidang lain seperti korporat dan pendidikan”.

Jelas Tuanku Raja Muda lagi, “Bagi wanita berkerjaya yang telah mendirikan rumah tangga dan mempunyai zuriat, mereka sentiasa mempunyai dilema sama ada memilih keluarga atau pun meneruskan kerjaya. Persefahaman antara suami isteri amatlah penting dan tugas serta peranan seorang ibu dan isteri mesti ditunjang oleh suami demi kebahagiaan bersama. Selain itu, dorongan dan sokongan orang yang rapat dan keluarga juga penting untuk menjaga kestabilan emosi dan mental seseorang. Hal ini demikian kerana ada sesetengah majikan mendesak pekerjanya untuk sentiasa komited dan kompeten dalam tugas dan tanggungjawab mereka. Polisi kerja dan kehidupan yang seimbang (work-life balance) akan membolehkan pekerja wanita memberikan tumpuan tanpa mengabaikan tanggungjawab terhadap keluarga masing-masing”.

Perasmian penutup webinar tersebut disempurnakan oleh Raja Puan Muda Perlis, Tuanku Hajah Lailatul Shahreen Akashah Khalil selaku Pengerusi YTF di akhir program.


Manfaat Besar Pembukaan Sempadan Negara

Untuk mendapatkan maklumat terkini, ikuti kami melalui Telegram

Pandemik COVID-19 yang melanda pada tahun 2020 tidak memberikan banyak pilihan kepada negara di dunia selain menutup sempadan negara masing-masing. Hal yang demikian juga dengan Malaysia yang terpaksa melakukan tindakan yang sama demi melindungi rakyat dan negara ini daripada ancaman COVID-19.

Setelah hampir dua tahun berlalu, kerajaan pada akhirnya membuat keputusan untuk membuka semula sempadan negara bermula pada 1 April 2022. Langkah tersebut diumumkan oleh Perdana Menteri Dato’ Seri Ismail Sabri Yaakob dengan menekankan bahawa keputusan tersebut adalah selaras dengan pengumuman peralihan negara ke fasa endemik pada April 2022.

“Keputusan ini dibuat bersandarkan kepada tiga perkara asas, iaitu pertama, keputusan tersebut berpandukan sains dan fakta yang terkini berkaitan dengan COVID-19; kedua, membandingkan keperluan pembukaan sempadan di negara-negara lain; ketiga, memberikan keselesaan kepada pengembara dengan tidak merumitkan perjalanan mereka,“ katanya.

Beliau berkata, paling penting, Malaysia kini merupakan destinasi terbuka dan boleh dikunjungi oleh semua pelancong dari serata negara. Katanya lagi, dengan pembukaan semula sempadan negara ini, rakyat Malaysia yang mempunyai dokumen perjalanan yang sah kini boleh keluar masuk negara seperti biasa, serta dibenarkan untuk pergi ke mana-mana negara yang turut membuka pintu sempadannya kepada pengembara dari luar. Pada masa yang sama, rakyat negara luar dengan dokumen perjalanan yang sah juga boleh melakukan pergerakan keluar masuk ke Malaysia tanpa perlu lagi memohon MyTravelPass yang akan dimansuhkan. Sebaliknya, mereka hanya perlu memuat turun dan mengaktifkan aplikasi MySejahtera serta melengkapkan Pre-Departure Form melalui fungsi “Traveller” dalam MySejahtera,“ katanya.

Walau bagaimanapun, mengambil kira situasi penularan COVID-19 terutamanya gelombang Omicron yang masih melanda negara dan kebanyakan negara di seluruh dunia, Perdana Menteri turut mengingatkan bahawa masih terdapat beberapa prosedur yang wajib dipatuhi sama ada oleh rakyat Malaysia sendiri mahupun pengembara dari luar yang ingin masuk ke Malaysia.

Ternyata pembukaan sempadan negara disambut baik oleh banyak pihak. Bagi pihak industri yang berkaitan dengan pelancongan, pengumuman Perdana Menteri itu sememangnya amat dinanti-nantikan sebagai langkah yang paling tepat untuk merancakkan kembali sektor pelancongan yang terjejas teruk akibat pandemik COVID-19.

Kementerian Pelancongan, Seni dan Budaya (MOTAC) yakin bahawa penggiat industri pelancongan sudah bersiap sedia bagi menerima pelancong dari luar. Menterinya, Datuk Seri Nancy Shukri berkata pihaknya sudah lama mengadakan perjumpaan dengan penggiat industri pelancongan. Maka itu, MOTAC akan menyasarkan kedatangan sebanyak dua juta pelancong ke Malaysia pada tahun 2022 dengan keuntungan melebihi RM6.8 bilion. Bagi mencapai sasaran kedatangan dua juta orang pelancong itu, MOTAC turut telah merangka pelbagai strategi bagi mencapai sasaran tersebut.

Sementara itu, menurut Persatuan Agensi Pelancongan Malaysia (MATA), pengumuman pembukaan semula sempadan negara bermula 1 April lalu sememangnya menjadi khabar gembira untuk Malaysia. Presiden MATA, Datuk Mohd Khalid Harun berkata, ahli-ahli dalam persatuan itu telah membuat pelbagai promosi pakej pelancongan untuk pelancong dari dalam dan luar negara.

“Rata-rata ahli kami dari sektor pelancongan menyambut dengan penuh kegembiraan atas pengumuman yang dibuat oleh Perdana Menteri. Kami telah melakukan banyak promosi, iaitu sebulan sebelum pengumuman itu dibuat. Kini, kami yakin bahawa kami telah melakukan yang terbaik untuk mempromosikan negara ini kepada pelancong antarabangsa. Tambah beliau, ahli-ahlinya dari sektor lain seperti taman tema, restoran, perkapalan serta kedai cenderahati sudah tentu mengukir senyuman di atas pengumuman itu.

Sementara itu, Menteri Pelancongan, Industri Kreatif dan Seni Persembahan Negeri Sarawak, Datuk Seri Abdul Karim Rahman Hamzah menjelaskan bahawa negeri itu turut menyambut baik pembukaan semula sempadan negara. Keputusan itu katanya merupakan petanda baik untuk pemulihan segera pelbagai sektor ekonomi negara yang terjejas teruk terutamanya industri pelancongan dan hospitaliti.

“Sarawak kehilangan berbilion ringgit pendapatan daripada industri pelancongan dan perhotelan yang sejak beberapa tahun lalu menjadi penyumbang kepada ekonomi tempatan serta menjadi mata pencarian mereka yang bekerja dalam industri hiliran. Maka itu, pembukaan sempadan ini pastinya membawa limpahan faedah kepada rakyat dan negara. Hal yang demikian juga dengan industri pelancongan perubatan yang akan mendapat manfaatnya,” katanya.

Bagi kerajaan negeri Sabah pula, pembukaan semula sempadan negara diyakini akan membantu memulihkan ekonomi Sabah yang terjejas teruk akibat penularan COVID-19. Menurut Ketua Menteri Sabah, Datuk Seri Panglima Hajiji Noor, penutupan sempadan Malaysia sejak kira-kira dua tahun lalu amat menjejaskan sektor pelancongan negeri yang merupakan antara sumber pendapatan utama ekonomi Sabah. Maka itu, keputusan membuka semula sempadan negara akan membolehkan ekonomi negara terus kekal berdaya saing terutamanya dalam sektor pelancongan.

Bagi pakar ekonomi PublicInvest Research, Dr Rosnani Rasul, penutupan sempadan negara telah menjejaskan sektor perkhidmatan, khususnya subsektor yang berkaitan dengan pelancongan dan sampingan (contohnya peruncitan, seni dan budaya) memandangkan penurunan yang mendadak khususnya ketibaan pelancong antarabangsa yang berkurangan kepada 4.3 juta orang pada tahun 2020 (daripada 26 juta pada tahun 2019). Maka itu, perbelanjaan pelancong pada tahun 2020 juga merosot separuh atau kepada RM40.4 bilion daripada RM86.1 bilion pada tahun sebelumnya.

Lebih penting lagi katanya, pelancongan merupakan satu daripada industri terbesar di Malaysia dan menyumbang hampir enam peratus daripada Keluaran Dalam Negara Kasar (KDNK) negara serta menggaji hampir satu per empat daripada tenaga kerja di Malaysia.

“Penutupan beberapa sektor terutamanya perkhidmatan turut menyumbang kepada peningkatan yang mendadak dalam pengangguran yang mencapai kemuncak, iaitu sebanyak 5.3 peratus pada Mei 2020 akibat wabak itu. Sempadan yang ditutup juga merupakan tekanan berat bagi sektor-sektor utama seperti pertanian dan pembuatan yang telah menghadapi isu kekurangan buruh,” ujarnya menurut laporan yang diterbitkan dalam DagangNews.com.

Oleh itu, menurutnya pembukaan semula sempadan juga akan memulihkan sektor pelancongan yang telah menanggung beban pandemik COVID-19 walaupun pemulihan akan beransur-ansur memandangkan penduduk ASEAN hanya dijangka menerima vaksin sepenuhnya menjelang tahun 2023.

Ketibaan pelancong ke Malaysia diharapkan dapat merancakkan kembali ekonomi negara yang pastinya bukan hanya berkisar pada industri pelancongan tetapi impak ekonomi secara menyeluruh.


Banteras Isu Keganasan terhadap Wanita – Raja Puan Muda Perlis

Untuk mendapatkan maklumat terkini, ikuti kami melalui Telegram

Raja Puan Muda Perlis Tuanku Hajah Lailatul Shahreen Akashah Khalil menyeru rakyat supaya bersama-sama menggembleng tenaga untuk menangani isu keganasan terhadap wanita.

“Langkah-langkah yang proaktif dan pencegahan perlu diambil secara serius oleh setiap agensi bagi membantu dalam membanteras isu keganasan terhadap wanita dengan harapan lebih ramai dapat dilindungi dengan berpaksikan peraturan dan undang-undang sedia ada.”

“Perilaku seorang wanita yang lembut tutur katanya dan tingkah lakunya menjadi sebab untuk mereka dilindungi dan dipelihara dengan baik seperti ajaran Islam yang mengangkat darjat dan martabat seorang wanita.”

Demikian titah Raja Puan Muda Perlis Tuanku Hajah Lailatul Shahreen Akashah Khalil ketika berkenan merasmikan penutupan “Webinar Yayasan Tuanku Fauziah (YTF): Women in Search of Excellence – WISE, Siri ke-8” anjuran bersama Universiti Pertahanan Nasional Malaysia (UPNM) dan YTF melalui Facebook UPNM dengan tajuk “Cabaran Wanita Dalam Keselamatan” pada petang semalam.

Baginda menzahirkan kebimbangan apabila statistik kes keganasan terhadap wanita ini semakin meningkat dari tahun ke tahun.

“Di Malaysia, tercatat 57 519 kes keganasan terhadap wanita telah direkodkan sejak tahun 2010. Sebagai contoh, statistik dari sumber Polis Diraja Malaysia (PDRM) memperlihatkan 6443 kes keganasan rumah tangga telah dilaporkan sepanjang tahun 2021.”

Tuanku Hajah Lailatul Shahreen Akashah selaku Pengerusi YTF turut mendoakan agar para wanita di Malaysia ini terus dilindungi dan disantuni dengan sempurna dan sebaiknya.

Pada kesempatan yang sama Tuanku Raja Puan Muda tertarik dengan satu matlamat dalam Dasar Wanita Negara oleh Kementerian Pembangunan Wanita, Keluarga dan Masyarakat (KPWKM), iaitu memberi fokus untuk menyediakan persekitaran yang kondusif termasuklah penggubalan dasar dan perundangan mesra wanita, bagi meningkatkan martabat dan kesejahteraan hidup wanita.

“Ini merupakan hasil usaha yang sangat jitu. Saya berharap agar dasar ini dilaksanakan dengan penambahbaikan secara berterusan seiring dengan isu dan cabaran yang dihadapi oleh kaum wanita masa ini.”

Perasmian pembukaan webinar ini disempurnakan oleh Raja Muda Perlis, Brigedier Jeneral Tuanku Syed Faizuddin Putra Jamalullail.

Hadir sama mengiringi keberangkatan baginda ialah Menteri Pengajian Tinggi, Datuk Seri Dr. Noraini Ahmad yang menyampaikan ucaptama dan Naib Canselor UPNM, Leftenan Jeneral Datuk Hasagaya Abdullah yang memberikan kata-kata aluan pada awal sesi. Program ini diurusetia oleh Pejabat Penolong Naib Canselor (Perkhidmatan, Jaringan Industri dan Perhubungan Korporat) UPNM.


Sebanyak 157 Warga DBP Menerima AP dan APC 2021

Kuala Lumpur − Bertempat di Balai Budaya Tun Syed Nasir, Wisma DBP,  berlangsung Majlis Anugerah Perkhidmatan dan Anugerah Perkhidmatan Cemerlang Tahun 2021 serta Pelancaran Buku Manual Kewangan DBP yang bermula pada pukul 9.30 pagi hari ini.

Majlis anjuran Dewan Bahasa dan Pustaka (DBP) ini menyaksikan sebanyak 157 orang warga DBP diberikan anugerah atas perkhidmatan baik yang ditonjolkan − 93 orang penerima Anugerah Perkhidmatan (AP) dan 64 orang penerima Anugerah Perkhidmatan Cemerlang (APC).

Dalam majlis yang disempurnakan oleh Ketua Setiausaha Kementerian Pendidikan Malaysia, YBhg. Datuk Yusran Shah Mohd Yusof, beliau berkata, “Anugerah ini amat bermakna kepada penjawat awam kerana segala khidmat dan bakti yang dicurahkan dihargai dan diiktiraf oleh organisasi dan kerajaan.”

Peranan penjawat awam sebagai jentera penggerak kepada kerajaan bukanlah satu tugas yang mudah khususnya dalam memastikan penyampaian perkhidmatan kepada rakyat disempurnakan dengan baik dan berkesan.

“Pada masa yang sama, penjawat awam juga perlu mengharungi perjalanan yang penuh mencabar sepanjang tahun 2021, iaitu pandemik COVID-19, perubahan politik serta bencana alam seperti tanah runtuh dan banjir. Oleh itu, penjawat awam perlu melalui berbagai-bagai perubahan dari segi cara bekerja sehingga tuntutan mengadaptasi norma baharu dalam kehidupan seharian,” tambah beliau.

Dalam majlis ini, Pengerusi Lembaga Pengelola DBP, YBhg. Profesor Datuk Seri Dr. Haji Awang Sariyan berkata, “Untuk menjadi organisasi cemerlang, sudah tentu pekerja yang mempunyai prestasi kerja cemerlang diperlukan. Aspek-aspek seperti pengetahuan, kemahiran, pengalaman, kecekapan dan nilai positif serta kepakaran yang dimiliki oleh pekerja merupakan aset yang tidak ternilai. Semuanya diperlukan demi memastikan kualiti perkhidmatan yang ditawarkan berada pada tahap cemerlang.”

Beliau turut mengingatkan, “Pemberian anugerah pada hari ini bukan hanya sebagai pendorong dan pengiktirafan kepada prestasi kerja cemerlang semata-mata.”

Dalam skop yang lebih luas lagi, anugerah ini menjadi penggerak transformasi dan peneraju perubahan positif dalam membudayakan kecemerlangan.

“Kecemerlangan bukan sekadar diukur dengan tercapainya sasaran kerja tetapi juga perkhidmatan yang bersih dan berintegriti. Sehubungan dengan itu, ‘Budaya Kerja Kelas Pertama’ yang menggabungkan integriti, disiplin dan tanggungjawab, mestilah menjadi pegangan setiap penjawat awam agar mereka dapat menjalankan tugas dengan jujur dan telus,” jelas YBhg. Profesor Datuk Seri Dr. Haji Awang.

Dalam ucapan alu-aluan oleh Ketua Pengarah DBP, YBhg. Datuk Abang Sallehuddin Abg Shokeran menyatakan bahawa DBP beruntung kerana memiliki sumber manusia yang berkualiti dan bermotivasi.

Kejayaan yang dicapai oleh DBP selama ini adalah kerana kesungguhan dan rasa tanggungjawab staf DBP terhadap amanah yang diberikan kepada mereka.

Menurut beliau, “Majlis penganugerahan hari ini adalah sebagai pengiktirafan terhadap sumbangan semua staf DBP yang diwakili oleh rakan-rakan yang menerima anugerah pada hari ini. Dalam hal ini, iltizam dan kerjasama amat penting dalam kerja sebagai satu pasukan. Kepada semua penerima anugerah, kita mesti mempertahankan kerjasama dan kerja secara berpasukan yang kita amalkan selama ini, seperti kata orang tua-tua, ‘ibarat telur sesangkak, pecah sebiji, pecah semua’.”

AP DBP telah diwujudkan bermula pada tahun 1970 dan merupakan penghargaan DBP kepada staf yang menunjukkan kesetiaan untuk terus memberikan khidmat bakti yang terbaik kepada DBP. Kriteria pemilihan adalah berdasarkan tempoh perkhidmatan yang melayakkan dan tertakluk pada syarat yang tertentu.

Kesemua 93 orang penerima AP tersebut menerima sijil penghargaan dan insentif AP mengikut tempoh perkhidmatan masing-masing − 20 tahun (sijil simpanan premium RM350); 25 tahun (sijil simpanan premium RM500); 30 tahun (sijil simpanan premium RM750); 35 tahun (sijil simpanan premium RM1000); dan 37 tahun (wang tunai RM5000 yang dimasukkan ke dalam akaun Tabung Haji).

Sementara itu, APC merupakan penghargaan Kerajaan Malaysia kepada anggota Perkhidmatan Awam yang telah memberikan perkhidmatan yang cemerlang. Pemilihan adalah berdasarkan garis panduan dalam Pekeliling Perkhidmatan Bilangan 13 Tahun 2012 dan juga kriteria tambahan pemilihan penerima APC DBP yang ditetapkan oleh Mesyuarat Panel Pembangunan Sumber Manusia DBP.

Kesemua 64 orang staf DBP yang memenuhi syarat dan menunjukkan prestasi kerja yang cemerlang bagi tahun 2021 menerima Sijil Perkhidmatan Cemerlang; Hadiah Prestasi sebanyak RM1000; dan diberikan peluang dalam pencalonan untuk menerima pingat, bintang dan darjah kebesaran persekutuan dan negeri.

Turut diadakan ialah Pelancaran Buku Manual Kewangan DBP, iaitu Manual Prosedur Perolehan dan Bayaran Dewan Bahasa dan Pustaka yang disempurnakan oleh YBhg. Datuk Yusran Shah Mohd Yusof dan disaksikan oleh Pengurusan Tertinggi serta warga kerja DBP.


Budaya Kerja Kelas Pertama, Angkat Profesionalisme Warga DBP – YBhg. Datuk Yusran

Untuk mendapatkan maklumat terkini, ikuti kami melalui Telegram

Kuala Lumpur – Bagi mengekalkan iklim organisasi yang positif dan produktif, Dewan Bahasa dan Pustaka (DBP) saban tahun mengadakan Majlis Anugerah Perkhidmatan (AP) dan Anugerah Perkhidmat Cemerlang (APC) bagi meraikan pekerja yang telah berkhidmat dan mencapai prestasi cemerlang sepanjang tempoh perkhidmatan.

Ketua Setiausaha (KSU) Kementerian Pendidikan Malaysia (KPM), YBhg. Datuk Yusran Shah Mohd Yusof, hari ini menyempurnakan dua agenda dalam satu majlis, iaitu penghargaan kepada 157 penerima anugerah AP dan APC Tahun 2021, serta pelancaran buku Manual Prosedur Kerja Perolehan dan Bayaran Dewan Bahasa dan Pustaka, bertempat di Balai Budaya Tun Syed Nasir, Wisma DBP.

Dalam majlis tersebut, YBhg. Datuk Yusran menyeru semua penjawat awam khususnya warga DBP agar bergerak seiring dengan peralihan fasa ini dan sentiasa peka terhadap perubahan semasa.

Ekspektasi pelanggan atau rakyat terhadap perkhidmatan awam semakin hari semakin tinggi dan ini sudah tentunya memerlukan kita membuat pembaharuan yang berterusan supaya kita sentiasa responsif, relevan dan berkesan.

‘Budaya Kerja Kelas Pertama’ mestilah menjadi pegangan kepada setiap warga DBP supaya menjalankan tugas dengan berintegriti, berdisiplin dan bertanggungjawab.

Maka itu, adalah penting bagi warga DBP untuk membekalkan diri dengan ilmu, kemahiran dan kebolehan dalam menyampaikan perkhidmatan kepada pelanggan, lantas memenuhi kehendak pemegang taruh.

Dalam konteks ini, Pengerusi Lembaga Pengelola DBP, YBhg. Datuk Seri Profesor Dr. Awang Sariyan mengatakan bahawa strategi yang paling ampuh yang akan menghasilkan lonjakan besar adalah dengan memperkasakan bahasa Melayu dalam bidang pendidikan.

Pegawai yang cemerlang seharusnya mempunyai tahap kecerdasan dan kecekapan yang tinggi, berkebolehan merancang dan mengendalikan program, serta menetapkan keutamaan dalam menyelesaikan masalah.

Profesionalisme sebagai penjawat awam perlu diangkat martabatnya melalui kredibiliti dan imej yang ditonjolkan. Warga DBP haruslah menjaga dan mencipta keperibadian diri yang unggul, serta mempertahankan nilai integriti dalam perkhidmatan.

Pada masa yang sama, Ketua Pengarah DBP, YBhg. Datuk Abang Salehuddin Abg Shokeran mengatakan bahawa isu integriti dan kecekapan merupakan antara fokus utama DBP dalam memastikan sistem penyampaian kerajaan berjalan dengan baik.

Pada 5 Ogos 2021 lalu, Ketua Setiausaha Negara, YBhg. Tan Sri Dato‘ Seri. Mohd Zuki Ali telah melancarkan Pelan Anti Rasuah DBP 2021–2025, dan melalui pelan ini DBP beriltizam untuk menghindar dan menghapuskan segala bentuk rasuah di institusi ini.

Hal ini merupakan iltizam dan komitmen DBP untuk menghasilkan budaya integriti dan kecekapan dalam semua bidang, termasuklah isu-isu berkaitan dengan kewangan wajib dipatuhi tanpa kompromi.

Sepertimana masyarakat sedia maklum, kerajaan telah menunjukkan iltizam dalam usaha mengangkat bahasa dan persuratan Melayu melalui ucapan penggulungan oleh Perdana Menteri Malaysia, YAB Dato’ Sri Ismail Sabri di Dewan Rakyat. YAB Dato’ Sri Ismail menyatakan kesediaan untuk meminda Akta DBP bagi membolehkan DBP mengembangkan bahasa dan persuratan Melayu ke peringkat antarabangsa dengan lebih proaktif.

“Pindaan akta ini akan memberi lebih kuasa kepada DBP untuk menyemarakkan lagi penggunaan bahasa Melayu bukan sahaja dalam sekitar kerajaan, malahan turut merangkumi sektor swasta dan luar negara.”

“Mandat yang bakal diberikan ini tidak boleh disia-siakan dan saya yakin dengan tampuk kepimpinan dan warga kerja sedia ada mampu melaksanakan dasar ini dengan berkesan.”

Demikianlah ucapan YBhg. Datuk Yusran dengan saranan agar warga DBP bersiap sedia untuk menggembleng tenaga, memberikan sepenuh komitmen dan ikhlas dalam melaksanakan tanggungjawab yang diamanahkan.

Sementara itu, YBhg. Datuk Seri Profesor Dr. Awang berkata, “Setiap pegawai mestilah memiliki kesabaran, bersemangat kental dalam memastikan matlamat dan agenda memartabatkan bahasa Melayu tetap dilestarikan terutamanya ketika berhadapan dengan saat-saat yang sukar seperti penularan pandemik COVID-19”.

YBhg. Datuk Yusran merakamkan setinggi-tinggi penghargaan dan tahniah kepada 64 orang penerima APC dan 93 orang penerima AP bagi tahun 2021 serta semua warga DBP kerana telah berbakti dan banyak menyumbang kejayaan kepada organisasi.

“Jadikanlah penghargaan dan pengiktirafan ini sebagai pemangkin untuk terus bersemangat dalam memberikan perkhidmatan yang terbaik kepada rakyat, khususnya dalam memartabatkan bahasa dan sastera melalui pelbagai wahana,” kata beliau mengakhiri ucapan perasmian dalam majlis pada pagi ini.


KSU KPM Memuji Usaha DBP Membangunkan JendelaDBP

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP), pada pagi ini menerima kehadiran, Ketua Setiausaha Kementerian Pendidikan Malaysia, YBhg. Datuk Yusran Shah Mohd Yusof ke Majlis Penyampaian Sijil Anugerah Perkhidmatan dan Anugerah Perkhidmatan Cemerlang Tahun 2021 serta Pelancaran Manual Kewangan Dewan Bahasa dan Pustaka.

Beliau yang hadir untuk merasmikan majlis tersebut turut singgah di lobi Balai Tun Syed Nasir, Wisma DBP untuk menyaksikan taklimat ringkas mengenai portal digital JendelaDBP yang disampaikan oleh Ketua Editor Bahagian Majalah, Dr. Rosmani Omar dan Ketua Editor Bahagian Multimedia, Puan Naimah Yusof.

Menerusi taklimat tersebut, Dr. Rosmani menjelaskan bahawa DBP telah membangunkan JendelaDBP, iaitu pusat sehenti untuk kandungan digital DBP. Menerusi paparan utama, JendelaDBP memaparkan berita dan artikel terkini daripada lapan buah majalah yang kandungannya berbeza daripada kandungan majalah bercetak.

Tambahnya lagi, JendelaDBP yang dibangunkan sejak April 2021, berjaya menarik perhatian pelayar dari serata dunia. Sejak Januari 2022 hingga kini, sebanyak 345 152 statistik capaian oleh pelayar direkodkan, malah yang lebih membanggakan, sebanyak 78 buah negara di seluruh dunia telah mengakses JendelaDBP dengan Amerika Syarikat sebagai negara kedua tertinggi yang mengaksesnya. Dalam konteks penerbitan majalah digital, Dewan Sastera misalnya telah diakses oleh lebih 41 000 orang dari pelbagai negara dalam tempoh tersebut.

Selain majalah, ruangan UjanaDBP dalam JendelaDBP turut memaparkan produk terbitan DBP dalam pelbagai format yang merangkumi buku bercetak dan buku dalam format EPUB, buku audio, majalah bercetak dan majalah dalam format PDF. Di samping itu, TV DBP, dan Radio DBP penstriman turut menampilkan rancangan khusus dalam pelbagai bidang untuk tontonan masyarakat. Antara lain, ruangan Peka Bahasa turut terkandung dalam JendelaDBP yang memaparkan dialek, istilah, ejaan Jawi, komik, mutiara kata, pantun, peribahasa, puisi dan tatabahasa dalam bentuk grafik. Ruangan ini bukan sahaja sesuai untuk masyarakat malahan boleh dijadikan rujukan oleh para pelajar.

Yang turut mengiringi YBhg. Datuk Yusran ialah Pengerusi Lembaga Pengelola DBP, YBhg. Prof. Datuk Seri Dr. Awang Sariyan; Ketua Pengarah DBP, YBhg. Datuk Abang Sallehuddin Abg Shokeran dan  Timbalan Ketua Pengarah (Operasi) DBP, Tuan Haji Abd Halim Haji Harun.


Pemantapan Bahasa Melayu Memerlukan Perancangan yang Rapi

Kuala Lumpur – Institut Pendidikan Guru (IPG) Kampus Bahasa Melayu dengan kerjasama IPG Kampus Tun Hussein Onn dan IPG Kampus Gaya menganjurkan Kolokium Pemantapan Bahasa Melayu (KOLOPEM BM) dan Pertandingan Inovasi Peringkat Kebangsaan 2022 pada 20 Julai 2022 hingga 21 Julai 2022.

KOLOPEM BM yang berlangsung selama dua hari ini bertemakan “Pemantapan Penyelidikan Bahasa Melayu dan Inovasi Peneraju Kecemerlangan Pendidikan” dan dimulakan dengan ucap utama oleh pakar bahasa, YBhg. Prof. Emeritus Datuk Dr. Nik Safiah Karim, yang bertajuk “Isu, Cabaran dan Hala Tuju Pemantapan Bahasa Melayu”.

Menerusi ucap utamanya, beliau berpendapat bahawa tajuk ini amat penting dan relevan dalam perkembangan bahasa Melayu pada masa ini. Perbincangan ini terbahagi kepada tiga aspek, iaitu pemantapan bahasa Melayu, isu dan cabaran proses pemantapan bahasa Melayu di Malaysia serta hala tuju bahasa Melayu pada abad ke-21.

Menurut beliau, pemantapan bahasa Melayu dilihat dari dua sudut, iaitu pemantapan bentuk atau binaan bahasa Melayu dan pemantapan penggunaan bahasa Melayu pada masa ini. Pemantapan dari segi bentuk atau binaan bahasa merujuk struktur-struktur yang menjadikan bahasa Melayu suatu bahasa yang tersendiri. Yang paling utama dapat dilihat ialah dari segi kosa kata atau perbendaharaan kata. Hal ini kerana kosa kata merupakan asas bahasa. Penggunaan kosa kata yang tidak sesuai, tidak tepat dan tidak mencukupi akan menyebabkan mesej tidak dapat disampaikan dengan baik.

Proses pemantapan bahasa juga dilihat daripada binaan bahasa itu sendiri. Antaranya termasuklah proses pengimbuhan. Pemantapan bahasa Melayu perlu kerana bahasa Melayu terpinggir semasa zaman penjajah.

Tambah beliau, bahasa Melayu seperti juga bahasa lain dipilih sebagai bahasa utama dan bahasa rasmi bagi menggantikan bahasa penjajah memerlukan perancangan bahasa. Hal ini bagi memantapkan bahasa itu yang tertinggal penggunaannya dari pelbagai aspek semasa zaman penjajahan. Malaysia juga tidak ketinggalan dalam merancang bahasa Melayu untuk memikul tugas baharunya sebagai bahasa rasmi negara melalui Dewan Bahasa dan Pustaka. Bahkan proses perancangan bahasa di negara ini merupakan antara yang terbaik semasa abad ke-20.

Pemantapan penggunaan bahasa juga dilihat pada sistem penyebaran bahasa untuk membolehkan bahasa Melayu tersebar luas penggunaannya. Usaha menyebarluaskan bahasa Melayu bukan sekadar dalam khalayak penutur asalnya semata-mata, bahkan kepada khalayak bukan penutur asal.

Menurut beliau lagi, bahasa Melayu perlu dimantapkan agar berjaya sebagai bahasa kebangsaan. Pemantapan dari pelbagai aspek seperti bahasa pentadbiran, bahasa ilmu dan sebagainya perlu untuk mengangkat maruah bahasa Melayu. Sememangnya terdapat pelbagai cabaran dalam proses pemantapan bahasa Melayu kerana penggunaan bahasa Melayu bukan sahaja kurang memuaskan dalam kalangan penutur bukan asal, bahkan dalam kalangan penutur bahasa asal itu sendiri. Oleh itu, proses pemantapan memerlukan perancangan yang rapi dan komitmen semua pihak.

Antara cabaran utama pemantapan bahasa Melayu termasuklah pengaruh bahasa Inggeris. Bahasa Inggeris lebih dihormati kerana nilai ekonominya yang tinggi. Selain itu, psikologi masyarakat kita yang memandang tinggi akan bahasa Inggeris turut menyebabkan bahasa Melayu semakin sukar dimantapkan. Kepentingan bahasa Inggeris memang diakui tetapi kita tidak boleh mengetepikan terus bahasa Melayu yang merupakan bahasa kebangsaan negara. Masyarakat kita juga tidak mempunyai rasa setia terhadap bahasa dan rasa bangga akan bahasa yang menjadi cabaran kepada pemantapan bahasa Melayu. Cabaran terakhir dalam usaha pemantapan bahasa Melayu ialah globalisasi kerana bahasa Inggeris merupakan bahasa global tetapi bahasa Melayu bukanlah bahasa global.

Selain itu, beliau turut menyenaraikan hala tuju bahasa Melayu pada abad ke-21, iaitu bahasa Melayu merupakan bahasa kebangsaan yang merangkumi bahasa rasmi, bahasa ilmu, bahasa perhubungan dan sebagainya. Oleh itu, semua pihak harus menerima hakikat tersebut. Beliau juga menyeru pemimpin negara untuk percaya kepada kemampuan bahasa Melayu. Pemantapan bahasa Melayu pada abad ke-21 sememangnya perlu dibantu dan sikap berasa bangga dan setia akan bahasa perlu dipupuk melalui gerakan cintai bahasa dan sebagainya.

Ucap utama ini boleh ditonton secara dalam talian melalui saluran youtube IPG Kampus Bahasa Melayu https://www.youtube.com/c/RasmiIPGKampusBahasaMelayu.


Seluruh Keluarga Malaysia Menjayakan Program Jom Baca Bersama 10 Minit 2022

Untuk mendapatkan maklumat terkini, ikuti kami melalui Telegram

Kuala Lumpur – Keluarga Malaysia di seluruh negara komited menjayakan Program Jom Baca Bersama 10 Minit 2022 yang berlangsung semalam bermula pada pukul 11.00 pagi hingga pukul 1.10 tengah hari yang turut dirasmikan oleh Timbalan Menteri Pelancongan, Seni dan Budaya, YB Datuk Seri Dr. Santhara J. P. di Perpustakaan Negara Malaysia.

Program ini dianjurkan oleh Kementerian Pelancongan,  Seni dan Budaya melalui Perpustakaan Negara Malaysia dengan kerjasama Majlis Pengarah-pengarah Perpustakaan Awam Se-Malaysia (MPAM) yang dilangsungkan secara hibrid.

Saya percaya peningkatan amalan membaca sama ada membaca buku dalam bentuk fizikal ataupun membaca secara dalam talian ini merupakan petunjuk untuk menjadikan Malaysia ke arah negara maju.

Beliau turut menyatakan program yang dijalankan serentak di seluruh negara ini mampu meningkatkan minat dan keseronokan membaca, serta dapat memupuk budaya membaca dalam kalangan Keluarga Malaysia.

Tema yang diangkat dalam program tahunan ini ialah “Bangkit Baca dan Bersyukur” seiring dengan senario dalam negara yang sedang berada dalam fasa peralihan endemik yang menyeru Keluarga Malaysia untuk kembali bangkit daripada sosioekonomi termasuklah menambahkan ilmu dengan amalan membaca.

Program Galakan Membaca ini diadakan bersempena dengan Sambutan Hari Buku dan Hak Cipta Sedunia yang disambut pada 23 April setiap tahun. Turut hadir dalam majlis ini ialah Timbalan Ketua Pengarah PNM, Edy Irwan Zulkafli dan Timbalan Ketua Setiausaha (Kebudayaan) Kementerian Pelancongan, Seni dan Budaya, Datuk Hajah Saraya Arbi.

Majlis perasmian Jom Baca Bersama 10 Minit 2022 pada kali ini dimeriahkan lagi dengan persembahan puisi daripada budayawan dan karyawan, Dr. Lim Swee Tin, perasmian buku Warisan Manuskrip Melayu Edisi Kedua, penyampaian hadiah kepada pemenang Poster Digital “Rakyat Malaysia, Jom Membaca”, nyanyian lagu Budaya Membaca dan Budi Bahasa Budaya Kita, serta sesi ceramah Pantas Baca daripada Pustakawan Kanan Universiti Sains Islam Malaysia, Ahmad Yazid Ahmad @ Abdul Rahman.


Awas, Sindiket Penipuan Guna Nama HASiL

Cyberjaya – Lembaga Hasil Dalam Negeri (HASiL) mengingatkan masyarakat agar sentiasa berwaspada dengan sindiket penipuan pembelian pesanan yang menggunakan nama pegawai HASiL untuk memperdayakan mangsa.

Sindiket penipuan ini dikesan telah menyamar sebagai pegawai HASiL untuk membuat perolehan dan pembelian aset daripada sebuah syarikat perabot. Mereka juga menyiapkan dua keping kad nama palsu pegawai HASiL agar boleh membuat pesanan perabot yang kononnya bagi tujuan kegunaan di pejabat.

Sindiket ini turut menyediakan Dokumen Pesanan Pembelian palsu yang menyenaraikan butiran jenis perabot yang ingin dipesan lengkap dengan tandatangan palsu “pegawai HASiL” sebagai bukti untuk menutupi kegiatan yang tidak bermoral ini.

HASiL memberi perhatian yang amat serius mengenai isu ini dan meminta orang ramai agar meningkatkan kewaspadaan dengan setiap panggilan, e-mel, surat atau apa-apa jenis dokumen yang meragukan dengan menghubungi HASiL bagi mendapatkan pengesahan sebelum melakukan sebarang transaksi.

Sebarang pertanyaan atau maklum balas berkenaan dengan isu ini boleh dikemukakan kepada HASiL melalui talian 03-89111000 (HASiL Care Line)  atau 603-89111100 (Luar Negara); HASiL Live Chat; dan borang maklum balas di portal rasmi HASiL.


Tarikh Akhir Kemukakan Borang Nyata Cukai pada 30 April, e-Filing 15 Mei

Cyberjaya – Bagi mengelakkan penalti atau kenaikan lewat bayar cukai, Lembaga Hasil Dalam Negeri (HASiL) memaklumkan pembayar cukai untuk mengemukakan Borang Nyata Cukai Tahun Taksiran 2021 (TT 2021) dan membayar cukai pendapatan dalam tempoh yang telah ditetapkan.

Menurut HASiL, tarikh akhir pengemukaan Borang Nyata Cukai TT 2021 bagi pembayar cukai yang tidak menjalankan perniagaan secara manual adalah pada 30 April, manakala menerusi e-Filing pada 15 Mei 2022.

Pembayar cukai dinasihatkan untuk mengisi maklumat diri dan perbankan yang tepat, serta terkini bagi membantu kelancaran proses bayaran balik cukai (jika ada).

Setakat 31 Mac 2022, HASiL mengumumkan jumlah keseluruhan penerimaan Borang Nyata Cukai TT 2021 adalah sebanyak 1 163 444.

Bagi memudahkan pemprosesan ini, HASiL telah menyediakan Program Memfail Borang Nyata bagi tahun 2022 dalam versi bahasa Melayu dan bahasa Inggeris yang boleh diakses dan dimuat turun menerusi pautan berikut:

(a) Versi bahasa Melayu: https://phl.hasil.gov.my/pdf/pdfam/ProgramMemfailBN_2022_1.pdf

(b) Versi bahasa Inggeris: https://phl.hasil.gov.my/pdf/pdfam/ProgramMemfailBN_2022_2.pdf


Meraikan Hari Buku dan Hak Cipta Sedunia 2022

Untuk mendapatkan maklumat terkini, ikuti kami melalui Telegram

Kuala Lumpur – Perpustakaan Negara Malaysia (PNM), agensi di bawah Kementerian Pelancongan, Seni dan Budaya Malaysia terus melaksanakan tanggungjawabnya menerusi Dasar Kebudayaan Negara, iaitu merujuk kepada teras yang pertama mewujudkan Budaya Nilai Tinggi. Antara pengisiannya adalah untuk menyemarakkan tabiat atau amalan membaca kepada seluruh rakyat Malaysia agar dapat melahirkan insan yang mempunyai budaya tinggi, berilmu dan beradab sopan.

Bersempena dengan Hari Buku dan Hak Cipta Sedunia 2022 yang berlangsung pada hari ini, Perpustakaan Negara Malaysia dan Perbadanan Harta Intelek (MyIPO) berkolaborasi mengadakan perkongsian di Selamat Pagi Malaysia yang menampilkan Puan Suhaila Abd. Rahman, Pengarah Perkhidmatan Korporat PNM dan Encik Kamal Kormin, Timbalan Ketua Pengarah (Strategik dan Teknikal) MyIPO.

Menurut Puan Suhaila, program Jom Baca 10 minit yang dianjurkan oleh PNM yang bermula 2014, pada tahun ini masuk kali kesembilan pelaksanaannya pada tahun ini. Program ini turut diraikan serta mendapat kerjasama daripada perpustakaan di seluruh negara, termasuklah Perbadanan Perpustakaan Awam Negeri-negeri, perpustakaan di institut pengajian tinggi awam dan swasta, pertubuhan bukan kerajaan dan juga perpustakaan-perpustakaan khusus.

Walaupun hanya 10 minit, masyarakat haruslah memahami konsep yang hendak diterjemahkan oleh PNM dalam memupuk tabiat membaca secara menyeluruh dalam kalangan Keluarga Malaysia. Sekiranya diamalkan secara konsisten, tabiat membaca 10 minit pada setiap hari dalam kalangan rakyat Malaysia, impak daripada budaya ini sudah tentu akan dapat merealisasikan teras satu dalam Dasar Kebudayaan Negara melalui amalan membaca.

Sehubungan dengan itu, isu hak cipta amat rapat dengan penghasilan sesebuah karya oleh individu atau kumpulan tertentu sama ada dalam bentuk buku atau medium lainnya, kesedaran umum kepada hak cipta juga antara yang diberikan tumpuan dalam kempen meningkatkan budaya membaca ini. Di samping memperkasa budaya membaca, pihak penerbit atau pengkarya mestilah celik akan undang-undang berkaitan dengan pengkaryaan khususnya berkaitan dengan hak cipta.

Mengupas isu ini, Encik Kamal Kormin menjelaskan bahawa bagi melindungi hak cipta karya yang dihasilkan, sesebuah karya itu mestilah dizahirkan dalam bentuk material atau bahan karya. Penghasilan sedemikian ini barulah dikategorikan sebagai harta intelek secara automatik ataupun dengan cara pemberitahuan sukarela kepada badan ini untuk didaftarkan sebagai hak kepada pencipta atau pengkarya.

Dengan cara ini, sekiranya berlaku perlanggaran hak cipta kepada sesebuah karya, pendaftaran sebagai harta intelek itu amat penting menjadi bahan bukti di mahkamah. Pelanggaran hak cipta ini merupakan satu aktiviti atau tingkah laku yang dilakukan oleh individu, kumpulan atau organisasi yang menggunakan atau mengguna pakai karya tanpa mendapat persetujuan atau kebenaran daripada pemilik karya. Hal ini dikatakan demikian satu jenayah kerana karya yang telah dilindungi pemiliknya berhak mengambil tindakan mahkamah kepada sesiapa yang melakukan jenayah ke atas karyanya.

Susulan daripada itu, kedua-dua badan intelektual ini berhasrat agar orang ramai lebih peka serta cakna kepada isu berkaitan hak cipta dan juga menyumbangkan kepada perkembangan yang sihat dalam dunia penerbitan buku di negara ini bagi membekalkan bahan bacaan yang berkualiti dan terpelihara daripada isu plagiat, peniruan, pencerobohan hak cipta dan sebagainya.

Bersempena dengan hasrat melahirkan Budaya Nilai Tinggi yang digagaskan oleh DAKEN, PNM menganjurkan 40 program sepanjang tahun ini, antaranya termasuklah Wacana Manuskrip Melayu, Kalam Karyawan, Program Dariku Untukmu, Bicara Penerbit Malaysia, Persidangan/Pameran Antarabangsa Manuskrip Melayu, Program Semarak Merdeka Sempena Hari Kebangsaan, Program Semarak Bahasa bersempena dengan Bulan Bahasa, Program Bicara Intelektual khusus untuk perkongsian literasi kepada seluruh rakyat, Persidangan Literasi Media dan Maklumat, Uji Jawi secara dalam Talian dan Eksplorasi Digital.

Menerusi Program Semarak Membaca pada tahun ini, baucar buku bernilai RM10 berjumlah RM2 juta dapat dimanfaatkan oleh seluruh rakyat Malaysia untuk membeli bahan bacaan khususnya untuk menyemarakkan kembali pembelian buku yang dua tahun kebelakangan ini terjejas akibat pandemik COVID-19. Orang ramai boleh menebus baucar diskaun RM10 mulai 1 April hingga 31 Ogos 2022 di 371 buah kedai buku seluruh negara termasuk kedai buku dalam talian yang terpilih.

Maklumat berkaitan dengan Program Semarak Membaca boleh dicapai melalui laman portal PNM atau portal u-Pustaka, dan baucar buku melalui laman portal BBSM.